Boleh Ke Rakyat Malaysia Saman Yang Dipertuan Agong?

1) Boleh ke rakyat biasa saman Raja-Raja Melayu?

Ya boleh.

Ia dah termaktub dalam Artikel 181(2) Perlembagaan Persekutuan.

Nak saman, perlu melalui Mahkamah Khas Raja-Raja. Tak boleh melalui court lain.

2) Kenapa Raja-Raja Melayu boleh disaman?

Malaysia menggunakan konsep Raja Berpelembagaan.

Ini bermakna, kuasa Raja-Raja Melayu terhad kepada apa yang ditulis dalam Perlembagaan Persekutuan sahaja.

Raja-Raja Melayu boleh disaman tetang apa sahaja oleh sesiapa sahaja. Dan Raja-Raja Melayu juga boleh didakwa atas dakwaan jenayah di Mahkamah.

Kesemuanya perlu berlaku di Mahkamah Khas Raja.

3) Apa yang boleh kita saman terhadap Raja-Raja Melayu ni?

Apa saja, asalkan kita mengalami kerugian dan kecederaan berpunca daripada Raja-Raja Melayu.

Kes saman terhadap Raja-Raja Melayu ni kes yang sangat janggal. ‘Rare’ orang panggil. Tetapi kesnya wujud.

Ada kes , Baginda yang saman. Ada kes, rakyat biasa atau syarikat yang saman. Boleh tengok kes Faridah Begum atau kes Standard Chartered.

4) Kalau saman Raja-Raja Melayu, tak derhaka ke namanya?

Konsep derhaka ni, sangat subjektif.

Ada orang nampak, ianya satu penderhakaan.

Ada orang nampak, ianya satu hak rakyat jelata.

Apapun, seperti di poin 1 tadi, Raja-Raja Melayu perlu tertakluk kepada Perlembagaan Persekutuan.

5) Tak ke saman Raja-Raja Melayu ni, bermaksud melancarkan p3rang terhadap Institusi Raja?

Uih, tidak.

Rakyat jelata ada hak untuk saman Raja-Raja Melayu. Ia bukan satu bentuk peperangan. Ianya hak yang termaktub undang-undang negara.

Lancarkan peperangan terhadap mana-mana Raja-Raja Melayu ni merupakan jenayah yang amat berat.

Dan, ciri-ciri peperangan terhadap Raja-Raja Melayu ni pun, bukan senang-senang nak buktikan.

Ia termaktub di dalam Seksyen 121 dan 121A Kanun Keseksaan. Hukumannya gantung sampai mati.

Antara tertuduh yang pernah dihukum mati dibawah Seksyen 121A ini adalah anak Jamlul Kiram III and the gang ( militan dari Filipina) dan Kumpulan Al-Mau’nah (telah diampunkan).
Kedua-dua kumpulan ini memang real nak lancarkan perang. Angkat senjata. Ada askar sendiri. Bukan setakat menderhaka, tapi nak take over negara daripada Yang Di-Pertuan Agong.

Jadi, bukan mudah-mudah kita nak labelkan seseorang itu ingin lancarkan perang terhadap Raja-Raja Melayu.

6) Ada tak hukuman menghina Raja-Raja Melayu ni?

Ada, cuma takda peruntukkan khas tentang menghina mana-mana Raja-Raja Melayu, termasuklah Yang Di-Pertuan Agong.

Ia tertakluk kepada Akta Hasutan atau Akta Komunikasi Dan Multimedia.

Apabila seseorang itu menghina mana-mana Raja-Raja Melayu sama ada melalui tulisan atau perkataan, mereka boleh dihukum di bawah Seksyen 4 Akta Hasutan (penjara 3 tahun atau denda tak lebih RM5000).

Selain itu, dia juga boleh dihukum di bawah Seksyen 233 Akta Komunikasi dan Multimedia (Penjara 1 tahun atau denda tak lebih RM50,000).

7) Kes Peguam saman Yang Di-Pertuan Agong sebab tak buat darurat tu macam mana?
Pertama sekali, Peguam tersebut tak saman Yang Di-Pertuan Agong. Beliau saman Kerajaan Malaysia.

Kedua, beliau ingin mencabar titah Yang Di-Pertuan Agong di Mahkamah, sama ada titah itu bercanggah atau tidak dengan Perlembagaan Persekutuan.

Ketiga, dalam pengetahuan saya, tidak ada apa-apa jumlah pampasan yang diminta oleh Peguam tersebut. Saman tersebut hanya meminta Mahkamah menilai Titah Yang Di-Pertuan Agong berkenaan perintah darurat, yang dikatakan bercanggah dengan Perlembagaan Persekutuan.

Disebabkan saya tak dapat tengok dan baca Saman Pemula yang difailkan oleh Peguam tersebut, tidaklah saya dapat komen apa-apa.

Maklumat ini berdasarkan informasi media sahaja.

8) Boleh ke kita suruh Mahkamah tentukan mana-mana Titah Baginda sama ada valid atau tak?

Ya, boleh.

Bukan setakat Titah sahaja, malah mana-mana undang-undang atau arahan daripada Kerajaan, boleh dicabar di Mahkamah untuk tentukan sama ada ia bercanggah dengan Perlembagaan Persekutuan atau undang-undang lain.

Kita panggil ia sebagai Judicial Review (Semakan Kehakiman).

9) Siapa yang boleh buat Judicial Review ni?

Semua orang boleh, asalkan dia tak puas hati dengan mana-mana keputusan Kerajaan atau Titah Baginda. Ongkosnya, tanggung sendiri.

Harap pencerahan ini tambahkan ilmu pengetahuan kita tentang isu-isu yang tengah hangat sekarang.

Artikel asal tulisan seorang peguam, Mufarwa Farid. Artikel ini dinaikkan ke portal selepas mendapat keizinan daripada beliau.


Kaum Inca (1197 – 1572): Pembina Empayar Terkaya Dan Terkuat Di Amerika Selatan

Kaum Inca adalah kaum yang pernah membina empayar gergasi di Amerika Selatan dan menubuhkan kerajaan kaum asal terbesar di benua Amerika di zaman Pre-Columbian (sebelum penjelajahan Columbus). Asalnya kaum ini adalah kaum minority di daerah Cuzco, Peru. Kemudian kaum Inca membina sebuah kerajaan pada awal abad ke-15 Masihi sehingga menjadi kuasa besar di pertengahan banjaran Andes. Pada tahun 1438, kerajaan mereka dicabar oleh saingannya, Kerajaan Chanka kerana kecemburuan raja akan pesatnya penumbuhan kerajaan kaum Inca. Kaum Inca dapat mematahkan invasi tentera Chanka, meluaskan jajahan dan menjadi empayar paling berkuasa tanpa gangguan selama seabad.

Pada tahun itu juga iaitu 1438, empayar kaum Inca dibina oleh Pachakutiq Inka selepas mengagalkan invasi tentera kerajaan Chanka. Pachakutiq adalah anak lelaki bongsu kepada raja Viracocha, pemerintah kaum Inca sejak 1410. Apabila raja Viracocha dan perantis kepercayaannya, Inka Urqu meninggalkan kota Cuzco semasa invasi, Pachakutiq dan para tentera lain mempertahankan kota tersebut. Tahun berikutnya, Pachakutiq yang menjadi pemerintah empayar Inca mendidik satu-satunya anak lelaki, Tupaq Inka Yupanki tentang ilmu ketenteraan saja dan tidak menggalakkan anaknya belajar mengenai pentadbiran beraja. Sehingga Tupaq dewasa, dia menjadi ketua perang yang berkaliber, meneruskan kempen perluasan empayar.

Perkembangan ekonomi dan sosial kaum Inca amat bergantung harap dengan sistem kekuasaan kasta pyramid, di mana para elit di kasta teratas membahagikan harta kerajaan kepada orang bawahan yang menjanjikan kesetiaan yang tinggi. Para elit juga memberikan perlindungan dan menjanjikan kehidupan yang baik kepada mereka di kasta terendah seperti hamba dan pekerja buruh asalkan mereka tidak melanggar 3 peraturan asas iaitu “Ama Suwa, Ama Llulla, Ama Qella” (Jangan mencuri, jangan menipu dan jangan malas). Tambahan pula, empayar kaum Inca mempunyai kawasan tempahan emas dan perak terbesar, menjadikan tamadun Inca adalah tamadun terkaya dunia di zamannya.

Dalam sektor ketenteraan, selain bergantung kepada kecanggihan teknologi dan semangat kepewiraan, para tentera Inca juga mahir bertempur dengan pelbagai teknik ketenteraan yang mampan, gaya serangan yang berkordinasi, dan mahir beradaptasi di pelbagai kawasan pertempuran barat Amerika Selatan. Menentang kemaraan tentera Huancas, tentera Inca melakukan serangan mengejut dan tangkas bagi mengelak pertempuran dalam tempoh yang lama. Menentang kerajaan Chimor, kerajaan yang mempunyai kepakaran tinggi tentang tempahan besi, tentera Inca memutuskan bekalan air dengan mengubah laluan sungai, menjadikan kota Chan-Chan (ibu kota Chimor) kebulur bagi memaksa kerajaan Chimor menyerah kalah.

Para tentera Inca terdiri daripada gabungan para tentera sendiri dan kerajaan jiran bawah jajahan, serta mempunyai kepelbagaian senjata dan taktik peperangan. Maka, tidak hairan jika sebuah skuad tentera Inca mempunyai pemanah Amazon, slingmen (tentera pelontar batu) dari banjaran Andes, tentera cokmar kerajaan Chimor, tentera lembing Canari dan tentera infantry Aymara, semuanya di bawah perintah pegawai elit Inca. Kaum Inca tidak mempunyai kekuatan ketenteraan maritim, walaupun lagenda pernah memberitahu kaum Inca pernah berlayar ke Lautan Pasifik dan bukti arkeologi menunjukkan tamadun di banjaran Andes pernah menjadikan laut sebagai sumber hidup.

Pada tahun 1527, Wayna Qhapaq, pemerintah yang mewujudkan zaman Pax Incaica iaitu zaman keamanan dan kemakmuran Inca telah meninggal dunia kerana cacar, penyakit yang tidak diketahui bagi kaum Inca. Cacar dan penyakit lain dari Eropah menjahanamkan empayar Inca sehingga membunuh hampir keseluruhan masyarakat. Pada tahun 1529, berlaku perang saudara antara anak-anak Wayna Qapaq, putera Washkar dan adik lelakinya Ataw Wallpa, merebut takhta arwah ayahandanya. Dari peristiwa itu muncul para penakluk Sepanyol yang diketuai oleh Francisco Pizarro di perairan pantai Peru dengan niat mencari kota legenda kekayaan kaum Inca yang bernama El Dorado.

Empayar Inca yang gah telah runtuh pada tahun 1533, di mana Ataw Wallpa yang memenangi perang saudara telah ditangkap oleh Pizarro dan dihukum mati kerana tidak dapat menunaikan permintaan Pizarro, iaitu lambakan emas dan perak sebanyak dua buah bilik. Tentera Sepanyol menggunakan diplomasi berat sebelah untuk bersekutu dengan kaum lain yang dijajah empayar Inca, terutamanya orang Huancas bagi menentang kaum Inca. Walaupun begitu, tamadun Inca bertahan sehingga 1572 dengan mengambil kesempatan melarikan diri dari pergolakan para penakluk Sepanyol atas tanah kaum Inca. Pelbagai cubaan kaum Inca untuk membina lagi empayar mereka tetapi gagal dan tidak lagi membinanya kerana kebangkitan kaum Andes menubuhkan empayar bagi merampas kegemilangan kaum Inca.

RUJUKAN:


Pertempuran Pelusium: Tewasnya Mesir Dengan Parsi Disebabkan Kucing?

Seringkali dirujuk sebagai pertemp*ran besar pertama yang berlaku antara Empayar Parsi Achaemenid yang berkembang pesat dan kerajaan Mesir Kuno yang masih diperintah secara tradisi oleh Firaun.

Pertemp*ran Pelusium tentulah merupakan antara konflik yang membentuk sejarah dunia sebelum memasuki Zaman Klasik. Berlaku pada tahun 525 SM berhampiran Pelusium – kawasan penempatan Mesir yang penting di timur Delta Sungai Nil, pertemp*ran ini menjadi medan beradu kekuatan diantara pemerintah Parsi, Cambyses II melawan Firaun Psametik III (juga dikenal sebagai Psammenitus).

Dan menurut sumber-sumber kuno seperti itu, taktikal per*ng yang unik dan berevolusi yang digunakan dalam pertemp*ran mengukuhkan lagi ketepatan maklumat dan kepercayaan kepada elemen psikologi per*ng yang bahkan telah dipraktikkan sejak zaman kuno lagi.
Apa yang menariknya, walaupun sifat dan matlamat utama konflik yang penting ini adalah paling utama, kebanyakan maklumat mengenai pertemp*ran ini hanya tersedia untuk penyelidikan hari ini melalui catatan penulis dan sejarawan kuno, iaitu Herodotus dan Polyaenus. Punca Konflik Parsi-Mesir

Baiklah, menurut Herodotus, ketegangan yang berlaku di antara kedua-dua empayar itu telah tercetus apabila bapa kepada Psammenitus, Amasis, telah bertindak ‘mengencing’ Cambyses dengan mengirimkan wanita yang salah kepadanya.

Cambyses sepatutnya meminang anak perempuan Amasis untuk dilangsungkan perkahwinan. Tetapi Amasis bimbang jika anak perempuannya nanti terpaksa meneruskan hidupnya sebagai seorang gundik selama-lamanya.

Amasis memutuskan untuk mengirim wanita lain – yang bernama Nitetis, iaitu anak perempuan kepada bekas pemerintah sebelumnya, Apries. Ketika segala tipu muslihat itu akhirnya diketahui, Cambyses sangat marah sehingga dia nekad menyer*ng Mesir habis-habisan.

Tetapi, di saat pasukan ekspedisi tentera Parsi telah tiba di sempadan Mesir, Amasis sudah pun meninggal dunia, dan anaknya Psammenitus terpaksa terlibat dalam meneruskan konfrontasi yang diwarisi dari bapanya itu.Terlebih Keyakinan

Akibatnya, Firaun yang hanya memerintah untuk tempoh singkat selama enam bulan itu, memutuskan untuk bergerak ke hujung timur kerajaannya yang paling ekstrim. Tentera Mesir kemudiannya mula mengukuhkan kedudukan mereka di muara Sungai Nil berhampiran kota Pelusium.

Dalam konteks sejarah, orang Parsi bukan satu-satunya kuasa asing yang berusaha menyer*ng Mesir melalui laluan Pelusium. Empayar Assyria yang gagah itu juga telah mencuba nasib pada abad ke-8 SM, ketika Sennacherib berusaha menakl*ki Mesir, tetapi akhirnya kalah apabila segerombolan tikus sawah menghancurkan busur, gundukan dan perisai Assyria (menurut Herodotus).

Memandangkan peristiwa itu telah tercatat sebagai sejarah silam (pada zaman Pertemp*ran Pelusium berlaku), Psammenitus mungkin memiliki keyakinan yanh luarbiasa, terutamanya mereka ada kelebihan dari segi kekuatan tentera. Namun mereka lupa bahawa sejarah tikus sawah mengalahkan Assyria itu sebenarnya kisah yang dibesar-besarkan sahaja.

Ditambah pula banyak perkara tidak berjalan lancar di barisan sekutu, di mana pihak Yunani dari kota-kota Cypriot, bersama dengan armada besar Polycrates Samos yang zalim (sebuah pulau Yunani di Laut Aegean timur), memutuskan untuk memihak kepada Parsi dalam pencerobohan mereka.

Kesukaran dari segi taktikal dan strategi semakin bertambah buruk lagi, kerana Phanes of Halicarnassus – yang merupakan salah seorang penasihat taktikal per*ng Mesir yang terbaik, telah berpaling tadah dengan turut menyebelahi pihak Parsi yang akan menceroboh.

Kucing Dan Kepercayaan Mesir Kuno

Nak dijadikan cerita, dalam hikayat mitologi dan keagamaan Mesir kuno sangat mempopularkan pemujaan Bastet, dewi rumah, cinta, kesuburan, kegembiraan, tarian, wanita dan rahsia, Bastet dikenali dengan imejnya yang berkepala kucing dan bertubuh manusia wanita dianggap sebagai dewi yang baik hati.

Tetapi menurut beberapa catatan penulis kuno, di sebalik strategi mantap dan tentera yang datang dari jalan laut, faktor penentu dalam Pertemp*ran Pelusium yang agak unik adalah dengan menggunakan senjata rahsia, iaitu KUCING. Ya, kucing yang selalu bermanja dengan anda di rumah mahu pun di jalanan itu.Tetapi di Mesir Hulu, Bastet juga disembah dalam bentuk Sekhmet  ‘alter-ego’ – seekor singa betina yang dilihat sebagai pelindung kepada firaun dan secara simboliknya sebagai pemimpin mereka dalam per*ng.

Memandangkan kecenderungan simbolisasi terhadap kucing, maka secara tidak langsung kucing dianggap sebagai suci secara tradisinys di Mesir, bahkan hukuman kerana kesalahan membun*h kucing pada waktu itu adalah hukuman m*ti secara ditikam.

Sekali lagi, tegas Herodotus, orang Mesir meletakkan prioriti seekor kucing di tahap tertinggi (dewa) sehingga mereka lebih sanggup menyelamatkan kucing daripada menyelamatkan ahli keluarga atau diri mereka sendiri ketika terperangkap di dalam bangunan yang terbak*r.

Sepanjang penerokaan arkeologi moden, hasil ekskavasi di beberapa tapak bersejarah di Mesir turut menemui beberapa bangkai kucing purba yang telah diawet dan dihiasi dengan aksesori atau barangan kemas yang lazimnya sama seperti mumia golongan bangsawan.

Kelicikan Cambyses

Malangnya bagi orang Mesir, Cambyses akhirnya mengetahui tentang sentimen masyarakat Mesir kuno yang sangat obses dan taksub terhadap kucing. Menurut Polyaenus, raja Parsi memanfaatkan pesona daya tarikan kucing yang mereka anggap sebagai budaya tidak sihat dalam tradisi musuhnya dengan menempatkan banyak haiwan comel itu di barisan hadapan tenteranya sendiri.

Namun, Herodotus mengambil pendekatan yang bertentangan dengan menyebut tidak banyak menyebut tentang perincian lanjut berkaitan pertemp*ran itu sendiri, kecuali angka korb*n yang luar biasa tingginya dan kemenangan mutlak tentera Parsi.

Penampakan haiwan-haiwan yang gebu dan berbulu itu membuatkan tentera Mesir yang amat menghormati haiwan itu gagal melepaskan tembakan panah mereka, sekaligus membolehkan tentera Parsi mengambil inisiatif dan kesempatan memenangi pertemp*ran. Dalam teori yang berbeza, terdapat sumber moden yang membahaskan teori bahawa Parsi mungkin tidak menggunakan haiwan sebagai perisai hidup, Parsi mungkin mengambil jalan simbolik untuk mengalahkan orang Mesir.

Maka, ada kemungkinan tentera Parsi hanyalah sekadar melukis perisai mereka dengan gambaran imej dewi Bastet, sehingga menyeksa pertahanan Mesir secara psikologi.

Realiti dan Fiksyen

Kini, apabila diteliti dari perspektif secara praktikal, penggunaan haiwan sebenar oleh pasukan Parsi untuk menewaskan tentera Mesir kelihatan agak tidak masuk akal. Lebih-lebih lagi bila wujudnya kemungkinan besar bahawa pasukan Mesir, sesuai sebagai sebuah empayar besar yang sama seperti Parsi, amat mustahil jika mereka tidak mengerah khidmat pasukan tentera upahan asing, terutamanya suku-suku Arab dan Yunani yang sudah pastinya tidak memuja dewi Bastet mahupun kucing.

Bagaimanapun, seperti yang telah penulis sebutkan sebelum ini, tentera Parsi mungkin telah mempraktikkan beberapa kaedah demonstrasi psikologi yang memberi mereka kelebihan taktikal terhadap musuh mereka.

Malahan, penggunaan kaedah helah muslihat temp*r yang diilhamkan oleh strategi psikologi sebegitu rupa sebenarnya telah beberapa kali dicatatkan secara ‘simbolik’ pada zaman kuno – seperti yang dibuktikan melalui demonstrasi formasi Phalanx Macedonia yang dirancang oleh Alexander the Great hingga berjaya mempesona dan menakut-nakutkan orang Illyria yang sedang memberontak.

Atau ketika era Tiga Kerajaan Dinasti Han di mana Zhuge Liang berpura-pura menjadi dewa dengan mempraktikkan taktik rohani “Meminjam Angin Dari Timur” semasa Pertemp*ran Chibi dan Strategi Kota Kosong yang berjaya memperdayakan Sima Yi. Strategi Zhuge Liang ini telah digunakan sebagai rujukan pakar strategi profesional hingga sekarang.

Herodotus dikatakan mengunjungi tapak medan Per*ng Pelusium kira-kira tujuh puluh lima tahun kemudian, dan melaporkan bahawa rangka tentera yang terkorb*n masih terkulai di tengah padang pasir.Dan, memandangkan kita sedang berbicara tentang logik praktikal, ini adalah satu anekdot menarik yang diberikan oleh Herodotus mengenai Pertemp*ran Pelusium (berdasarkan sumber dari HistoryofWar.org yang diterjemah):

Dia mendakwa telah memeriksa tengkorak-tengkorak ini dan mendapati bahawa orang Parsi memiliki tulang yang tipis dan rapuh manakala orang Mesir bertulang padat.

Dia mengatakan sedemikian kerana berpendapat bahawa orang Mesir biasa mencukur kepala mereka, dan sinaran matahari akan menebalkan struktur tulang mereka. Ini mungkin menunjukkan bahawa pertemp*ran itu berlaku di pinggir padang pasir terpencil, bukan di tanah yang bertamadun, ia jelas dari keadaan mayat-mayat yang kekal di tempat mereka gugur tanpa dikebumikan.

Walau apa jua kesimpulannya, hanya mereka yang melalui sendiri zaman itu mengetahuinya. Kerana itu dalam mengkaji sejarah sentiasa ada teori yang berbeza-beza sehingga dipersetujui majoriti sarjana sejarah. Yang pasti, samada kucing digunakan secara nyata atau simbolik dalam per*ng ini, kebijaksanaan Cambyses II ternyata membuahkan hasil apabila Parsi berjaya menawan Pelusium.

Sumber:


Muslimah Abad Ke-10: Pencipta “GPS” Zamannya

BINTANG-BINTANG di cakerawala telah menjadi sebahagian besar dalam kehidupan bersejarah manusia. Sama ada ia melibatkan pencarian personaliti mereka dalam tanda-tanda zodiak, memandu manusia mencari arah di daratan dan di laut untuk mencari dunia baru atau dijadikan sumber ilham kepada mereka yang menggunakan akal untuk mengapai kehidupan yang lebih baik.

Dengan tercetusnya ilmu astronomi, manusia sentiasa bermimpi mencari jalan bagaimana cara mudah untuk mereka menavigasi perjalanan dari menemui kesesatan. Sehinggalah pada abad ke-10 di Syria, terdapat seorang wanita Muslim yang mencari jalan hidup dengan mengkaji bintang-bintang diangkasa.

Terdapat ramai wanita cerdas di masa lalu yang menjadi sumber inspirasi dan berjaya mengubah dunia. Dari ramainya wanita tersebut, seorang Muslimah bernama MARIAM AL-IJLIYA, muncul dengan penemuannya yang sehingga kini sangat bermanfaat kepada kehidupan manusia.

Boleh dikatakan jika tidak kerana penemuan beliau, barangkali manusia tidak akan sampai ke bulan, umat Islam masih mencacakkan batang kayu untuk mendapatkan arah kiblat. Beliau dijadikan lagenda merupakan pakar astronomi yang menemukan instrumen astronomi bernama astrolabe.

Nama penuh beliau Mariam Al-Ijliya al-Astrulabi, hidup pada abad ke-10 di Aleppo. Kemampuan Mariam diturunkan dari ayahanda beliau. Beliau adalah anak perempuan pengkaji astronomi yang dikenali sebagai al-‘Ijliyy al-Asturlabī. Tidak dapat dipastikan tarikh dan tahun sebenar Mariam al-Astrulabi dilahirkan.

Cuma didalam kebanyakan catatan sejarah merekodkan bahawa beliau diperkirakan sudah wujud pada abad ke-10 atau sekitar tahun 944 M. Menurut ibn Al-Nadim beliau juga mendapat bimbingan dan menjadi perantis kepada Muhammad ibn’Abd Allāh Nasṭūlus atau dikenali sebagai Bastulus oleh pengkaji barat.

Dengan bimbingan ayahnya dan astronomi terkenal tersebut, Mariam dapat memahami dan menjadi pakar dalam mengkaji ilmu astronomi dengan lebih mendalam. Mariam menjadi terkenal setelah beliau menemui kaedah penciptaan alat pandu arah yang dinamakan astrolab. Ciptaannya mengemparkan dunia astronomi termasuklah majikan beliau dari tahun 967 M hingga 994 M, Emir Aleppo, Sayf-Al-Dawla.

Reka bentuk buatan tangan Mariam adalah sangat rumit dan inovatif. Mariam membuat astrolab dengan kompleks, ia umpama alat GPS pada masa sekarang. Dengan alat tersebut, kita dapat menentukan arah kiblat yang tepat, membantu pelayar dan pengembara dalam navigasi, ketepatan waktu dan sudah tentu digunakan secara meluas oleh pakar astronomi untuk membantu menentukan posisi matahari dan planet-planet.

Mariam al-Astrulabi merupakan sebutir bintang yang menyinar dari berjuta bintang, tidak banyak sumber maklumat yang menceritakan tentangnya. Kisah seorang wanita yang bekerja di bidang ilmu pengetahuan disaat awal peradaban Islam boleh dijadikan teladan bagi muslimah untuk terus selalu mencari, mempelajari dan mengkaji ilmu pengetahuan serta mempraktikannya.

Ciptaan beliau dan sumbangan beliau benar-benar meninggalkan kesan kepada tamadun dunia. Bukan sahaja terhad kepada era zaman emas tamadun Islam, malah membantu tamadun eropah mengenal pasti kedudukan geografi sempadan negara mereka.

Pada tahun 2016, penulis buku sains fiksyen, Nnedi Okorafor mendedahkan bahawa Mariam Al-Astrolabi adalah inspirasi untuk watak protagonisnya dalam buku beliau yang memenangi banyak anugerah antarabangsa dalam kategori sains fiksyen berjudul “novella Binti”.

Beliau mendedahkan mendapat ilham menulis buku ini sewaktu berkunjung ke Emiriah Arab Bersatu untuk menghadiri pesta buku disana. Disitu beliau tertarik dengan kisah Mariam Al-Astrolabi dan amat teruja dengan kisah muslimah ini yang tidak didendangkan dengan sewajarnya.

RUJUKAN:

1. Mariam Al-Astrolabi: A Female Scientist or a Wish Upon a Star?. https://mvslim.com/mariam-al-astrolabi-a-female-scientist-or-a-wish-upon-a-star/


Alien Wujud? Ini Pendapat 5 Saintis Tentang Persoalan Ini

Isu makhluk asing ‘mengunjungi’ Bumi atau lebih dikenali dengan fenomena UFO (Unidentified Fying Object) adalah perbincangan yang tiada kesudahan tentang mengetahui kewujudan hidupan di luar atmosfera Bumi, melalui kes-kes penampakan dan pertembungan UFO, serta keculikan oleh makhluk asing.

AS adalah antara negara yang begitu banyak kes-kes UFO direkodkan, sehinggakan kisah pertembungan Presiden AS dengan UFO menjadi sesuatu yang taboo untuk dibicarakan dalam pentadbiran. Kepada peminat UFO, mesti kalian lali dengan kes Area 51 dan Insiden Roswell yang menjadi perbincangan hangat setiap kali ungkit fenomena UFO.

Namun untuk artikel ini, kita tidak berbincang lanjut akan fenomena UFO ini (mungkin tulis di masa akan datang). Jawapan asas untuk memahami isu ini adalah: Adakah makhluk asing wujud?

Kelima-lima pakar dalam sains angkasa ini akan menyatakan pendirian mereka terhadap kemungkinan wujudnya makhluk asing di angkasa.

1) Jonti Horner, ahli astrobiologi (sains biologi) dari University of Southern Queensland

Horner percaya bahawa makhluk asing itu wujud. Namun, persoalannya sekarang adalah, adakah mudah untuk menemui hidupan asing di angkasa?

Angkasa sememangnya luas. Kita telah banyak mempelajari bintang-bintang di alam semesta yang mempunyai planet. Galaksi tempat Bumi berada iaitu Bima Sakti mempunyai 400 billion bintang. Jika setiap bintang diorbit oleh 5 buah planet, galaksi ini berkemungkinan mempunyai 2 trillion buah planet. Kita percaya begitu juga dengan galaksi lain yang juga mempunyai planet.

Pokoknya, terlalu banyak planet untuk menemui hidupan angkasa yang baru. Dengan begitu banyaknya planet di angkasa, Horner sukar untuk percaya bahawa Bumi adalah satu-satunya planet mempunyai hidupan. Beliau juga percaya terdapat kebijaksanaan dan kehidupan yang serba canggih berbanding tamadun Bumi.
Maka, mampukah kita menemui hidupan makhluk asing di angkasa? Ini soalan yang susah untuk dijawab. Bayangkan salah satu bintang dari galaksi ini mempunyai tamadun makhluk asing yang canggih. Adakah kita mampu mencarinya?

Lagi satu, jarak setiap bintang adalah 100,000 tahun cahaya. Ini juga halangan untuk kita meneroka bagi melaksanakan pencarian makhluk asing ini. Jadi, Horner berpendapat makhluk asing wujud namun memperlihatkan pembuktiannya terlalu jauh untuk mencapainya.

2) Steven Tingay, ahli astrofizik (ahli fizik angkasa) dari Curtin University, Australia.

Tingay berkata bahawa makhluk asing itu wujud, namun baginya pendapat ini begitu berani. Tingay menyatakan terma ‘makhluk asing’ itu sendiri menunjukkan semua benda bersifat hidup, seperti apa yang kita faham tentang kehidupan di Bumi tetapi merujuk kepada benda hidup di luar Bumi.

Walau bagaimanapun, sehingga kini tidak ada kata sepakat tentang maksud ‘kehidupan’ jika melibatkan pencarian hidupan di angkasa. Dengan kata lain, maksud ‘kehidupan’ di angkasa yang saintis cuba rungkaikan. Adakah seperti apa kita fahamkan mengikut konteks hidupan di Bumi atau berbeza?

Tingay juga berkata bahawa apabila kita menemui cebisan hidupan seperti bakteria yang tidak berasal dari Bumi, beliau menegaskan cebisan itu adalah makhluk asing.

Alam semesta mempunyai beratus atau berjuta buah galaksi dan setiap galaksi mempunyai berbillion-billion buah bintang. Setiap bintang mesti mempunyai paling kurang sebuah planet dan planet itu mesti mempunyai konsep kehidupannya yang tersendiri.

Jadi adalah sukar untuk katakan kita mencari kehidupan yang sama dengan kehidupan di Bumi tanpa memikirkan kehidupan yang sistemnya berbeza dari Bumi. Namun, pencarian hidupan di luar Bumi boleh dilaksanakan melalui teknologi yang kita boleh berhubung dengan tamadun makhluk asing.

Menggunakan teleskop radio yang mampu menghantar gelombang radio ke sistem suria lain adalah cara munasabah untuk melaksanakan misi mencari tamadun makhluk asing. Maka, menurut Tingay, untuk melaksanakan misi ini, kita perlu buangkan fikiran sistem hidupan luar angkasa sama dengan sistem hidupan di Bumi.

3) Helen Maynard-Casely, ahli sains planet dari Australian Nuclear Science and Technology Organisation (ANSTO)

Menurut Casely, kita hanya menunggu masa saja sebelum kita menemui sesuatu yang mewakili biologi di luar Bumi. Ini kerana kita berada dalam fasa meningkatkan pencarian planet-planet di sistem suria lain yang berpotensi mampu menampung sebarang kehidupan.

Contohnya, bulan Zuhal bernama Titan, bulan kegemaran Casely. Titan mempunyai molekul di permukaan yang mempunyai ciri-ciri biologi dan atmosfera bulan ini mempunyai cuaca seaktif Bumi. Ini salah satu ciri planet atau Bulan yang berpotensi menampung hidupan. Begitu juga planet-planet dalam Bima Sakti yang bakal ditemui nanti.

Jadi, Casely berpendapat kita perlu tunggu saja dan kita bakal berhubung dengan tamadun makhluk asing akan datang suatu hari nanti.

4) Rebecca Allen, pakar teknologi angkasa dari Swinburne University of Technology, Australia

Allen berpendapat bahawa makhluk asing itu wujud, tetapi mereka Mungkin tidak seperti kita. Allen percaya bahawa antara 100 billion planet dalam Bima Sakti, mesti terdapat sekarang-kurangnya satu kehidupan wujud.

Apabila kita menemui kata ‘makhluk asing’, mesti kita bayangkan hidupan berupa manusia yang mempunyai fikiran. Tetapi bagi Allen, makhluk asing yang dimaksudkan adalah hidupan yang lebih kecil berbanding makhluk kelabu bermata besar yang popular itu.

Ya, Allen maksudkan ialah mikro-organisma. Hidupan berskala kecil seperti bakteria adalah makhluk asing yang kita bakal temui.

NASA baru saja menghantar sekumpulan haiwan mikrob bernama Tardigrade atau ‘beruang air’ ke ISS untuk melaksanakan kajian terhadap keupayaan haiwan ini dalam keadaan ekstrem. Jika keupayaan ini mampu membuatkan beruang air hidup lebih lama di angkasa, mungkin kita mampu sebarkan haiwan ini ke planet lain.

Namun, bagi Allen tentang tamadun makhluk asing, beliau tidak menolak akan kewujudan tamadun itu tetapi ia memakan masa yang lama untuk menemuinya. Buat masa ini peluang untuk menemui tamadun ini adalah tipis memandangkan misi Kepler mencari planet yang hidup masih tiada jawapannya.

5) Martin Van-Kranendonk, ahli astrobiologi dari University of New South Wales, Australia

Pendapat Kranendonk bertentangan dengan pendapat keempat-empat pakar lain. Beliau menyatakan bahawa makhluk asing adalah tidak wujud.

Namun maksud sebenar bagi jawapan beliau adalah kita tidak tahu lagi. Sehingga kini kita tidak menemui sebarang hidupan di luar angkasa walaupun kita telah peringkatkan pencarian Bumi 2.0. Kita tidak mengkaji secara mendalam lagi akan sistem hidupan di planet-planet itu.

Dari sini kita tertanya-tanya, benarkah makhluk asing ini wujud? Kita mungkin tidak dapat jawapan yang munasabah selagi pencarian masih berlansung. Kita hanya mampu berteka-teki saja, adakah kita mempunyai ‘jiran’ selain Bumi, atau kita keseorangan saja dalam alam semesta maha luas ini.

RUJUKAN:

Giillani, N. & Wijaya, C. (16 June 2021). Do Aliens Exist? 5 Experts Answered The Question, And Their Replies Are Fascinating. Science Alert. Retrieved from The Conversation.


Impian Neo-Merkantilisme China di Era Globalisasi

Seperti yang kita ketahui, merkantilisme adalah satu sistem ekonomi yang sudah lupus dan digantikan dengan sistem kapitalisme. China ialah sebuah negara yang suatu ketika dahulu  mempunyai tamadun yang sangat terkenal dengan merkantilisme di mana modal perdagangan lebih tertumpu kepada sumber yang terdapat dalam negara dengan meningkatkan jumlah eksport berbanding import.

Tamadun China telah berjaya menjadi kuasa dan pusat perdagangan dunia. Tamadun China telah berjaya berkembang dengan hasil penciptaan barangan yang mampu menjana sistem ekonomi mereka. Antara barang yang dicipta oleh Tamadun China ialah kertas, serbuk letupan, kereta sorong, sutera, tembikar dan seramik.

Kewujudan pembuatan sutera juga telah menaikkan nama laluan perdagangan terkenal iatu jalan sutera. Jalan Sutera akhirnya menembusi wilayah Mediterranean, Afrika,Timur Tengah dan juga Eropah. Antara Dinasti China yang masyhur dengan perdagangan ialah Dinasti Han, Dinasti Tang, Dinasti Liang, Dinasti Yuan dan Dinasti Ming.

Lazimnya, Tamadun China sangat terkenal dengan sikap diplomasi melalui perdagangan dan tidak terlalu menfokuskan sebarang bentuk penjahahan seperti kebanyakan Tamadun Barat. Pada era globalisasi ini, semangat Neo-Merkantilisme cuba diterapkan kembali oleh pemimpin negara China lebih-lebih lagi bermula pada era Deng Xiaoping.

Walaupun China sebuah negara yang berideolgikan komunis, namun Deng Xiaoping telah mentransformasikan ekonomi China ke arah lebih terbuka dan kapitalisme. Polisi Neo-Merkantilimse kini diteruskan oleh Presiden Xi Jinping.Memetik ucapan Deng Xiaoping mengenai transformasi ekonomi yang telah dilakukan oleh China.

“Tidak menjadi masalah samada kucing itu hitam atau putih selagi kucing itu mampu menangkap tikus”. Ia jelas bermaksud China lebih mementingkan keuntungan untuk Negara China berbanding mempertahankan sistem komunisme di dalam ekonomi. Maka tidak hairanlah ekonomi telah berkembang pesat dari berpaksikan sektor pertanian ketika era Presiden Mao Zedong kepada sektor yang berlandaskan perindustrian dan juga teknologi.

Antara stratergi Neo-Merkantilisme oleh Negara China di era globalisasi ini adalah dengan memupuk semangat nationalisme, patriotisme, menfokuskan bidang teknologi, meningkatkan sumber emas, meningkatkan pelaburan asing, dan China juga ingin memastikan penguasaan matawang Yuan melalui tariff eksport dan import kepada produk buatan China.

China amat menekankan polisi protektionisme. Protektionisme adalah satu elemen yang sangat penting di dalam teori merkantilisme. China sekarang amat melindungi hasil pengeluaran dan produk yang dihasilkan dari negara mereka sendiri. Jika dahulu banyak syarikat dari negara-negara asing seperti Amerika Syarikat dan Jerman membuka kilang-kilang pembuatan mereka di China kerana upah kerja manusia yang murah serta jumlah sumber manusia yang besar, kini China mampu berdiri sendiri tanpa terlalu mengharapkan kemasukan syarikat asing di dalam negara mereka.

Malahan syarikat China kini mampu menebusi pasaran luar dan juga membuka kilang mereka di negara luar terutama di Asia dan Afrika. Lebih mengejutkan terdapat beberapa syarikat dari Negara China yang mampu membuka rangkaian kilang milik mereka di Amerika Syarikat. Anda boleh menonton realiti yang berlaku ini di siri Netflix yang bertajuk “American Factory”.

Siri tersebut mengisahkan bagaimana syarikat China yang bernama Fuyao Glass Int. berjaya membuka kilang mereka di Moraine, USA mengantikan kilang milik Amerika iatu General Motors Plant. Syarikat tersebut telah mengambil para pekerja mereka dari kalangan warga Amerika Syarikat untuk memberi peluang pekerjaan kepada rakyat Amerika lebih-lebih lagi kepada mereka yang pernah bekerja dengan syarikat milik Amerika Syarikat yang telah ditutup sebelum ini.

Ini menunjukkan satu senario yang jarang berlaku tatkala kebiasaanya warga China yang berkerja di kilang milik Amerika Syarikat di bumi China. Maka berlakulah bertembungan budaya antara sikap pekerja dan budaya kerja yang berbeza di antara pekerja China dan pekerja Amerika Syarikat di Fuyao Glass Int. Siri Netflix tersebut telah merangkul “Academy Award” sebagai dokumentari terbaik di Anugerah Oscar 2020.

KEBANGKITAN PATRIOTISME DAN NASIONALISME

Menarik untuk dibincangkan mengenai semangat patriotisme mahupun nationalisme yang cuba diterapkan oleh kerajaan China kepada rakyat mereka di dalam era globalisasi ini. Identiti nasionalisme ini menjadi akar kepada keagungan Tamadun China suatu ketika dahulu.

Sememangnya semangat  nasionalisme ini telah berjaya dieksploitasi oleh pemimpin -pemimpin China untuk mempengaruhi pemikiran rakyat China. Lihat sahaja bagaimana  Mao Zedong menggunakan nationalisme untuk menjayakan Revolusi Budaya dan Kemaraan Raksasa (Great Leap Foward) ketika masa pemerintahan beliau walaupun kesan Revolusi itu memberi kesan yang buruk kepada rakyat mereka.

Seterusnya kita juga dapat melihat kesan nationalisme ketika era Deng Xiaoping yang telah memperkenalkan “Dasar Buka Pintu” ketika tahun 1979. Dasar tersebut telah berjaya menyatukan rakyat China untuk sama-sama memajukan hasrat pemimpin mereka menjadikan China sebagai kuasa ekonomi yang baru. Akhirnya rakyat China lebih terdedah kepada sistem ekonomi Barat dan demokrasi.

Walaupun transformasi yang dibawa oleh Deng Xiaoping telah membawa kepada masalah yang lain seperti korupsi dan jurang kemiskinan yang tinggi antara penduduk di bandar dan penduduk di kawasan luar bandar, namun beliau berjaya menutup kelemahan domestik negara tersebut dengan propaganda bahawa Parti Komunis adalah pelindung kepada masalah rakyat serta kedaulatan China.

China telah menutup kelemahan negara mereka dengan semangat nasionalisme yang dinaungi oleh parti komunis mereka. Pemimpin mereka menyatakan sistem satu parti mereka adalah yang terbaik untuk menyatukan rakyat berbanding demokrasi yang diamalkan oleh negara Barat. Pemimpin mereka menyatakan budaya barat mampu memecahkan sistem dan identiti China sebagai sebuah tamadun yang hebat.

Maka, China harus membentuk sistem ekonomi mengikut acuan mereka dan hasil kemodenan mereka adalah daripada semangat identiti mereka sendiri. Presiden Xi Jinping terus komited menjayakan usaha Neo-Merkantilisme melalui semangat nasionalisme dengan melancarkan polisi “Dream China” pada tahun 2012.

Polisi tersebut menyasarkan penyatuan rakyat China melalui identi di bawah naungan parti komunis China di dalam memperjuangkan semangat kebangsaan, bebas dari cengkaman negara asing serta penguasaan ekonomi. Tindakan agresif China terhadap tuntutan Laut China Selatan dan campur tangan China di dalam undang-undang Hong Kong mungkin boleh difahami dengan semangat ini dimana di dalam kedua-dua isu negara Barat terutama Amerika Syarikat sangat menentang penguasaan China.

Negara China sekarang, juga, lebih menekankan semangat protektionisme. China telah berusaha untuk mengimbangi keuntungan mereka di dalam perdagangan dunia. Situasi inilah yang menyebabkan Presiden Amerika, Donald J.Trump gusar lantas mengelar China sebagai pakar memanipulasi matawang. Ini disebabkan sekarang China telah mengubah polisi mereka terhadap syarikat asing.

Mereka telah memberi banyak kelebihan kepada syarikat China berbanding syarikat asing yang mempunyai kilang di China. Syarikat China diberikan geran tanah dan subsidi untuk sewaan. Syarikat China diberikan kelonggoran untuk pinjaman bank dan syarikat China hanya dikenakan cukai khas yang belainan berbanding syarikat asing. Situasi tersebut amat berkait rapat dengan usaha China untuk mengurangkan memindahan teknologi kepada syarikat asing dan cuba menandingi teknologi negara-negara maju yang lain.

Pencapaian China di dalam bidang teknologi pada era globalisasi ini amat menakjubkan dengan pengusaan China di dalam pasaran telekomunikasi.  Syarikat telekomunikasi China telah menguasai pasaran dunia seperti Huawei, Oppo, Xioami dan Vivo. Malah jualan Huawei mampu mencabar jenama Apple milik Amerika Syarikat.

Kemampuan China untuk membangunkan teknologi 5G juga turut membimbangkan Amerika Syarikat sehingga Amerika Syarikat turut membawa Huawei yang merupakan syarikat gergasi telekomunikasi China ke kancah “Perang Dagang” antara China dan Amerika Syarikat yang masih berlangsung sehingga kini.

JALAN SUTERA BARU (ONE BELT ONE ROAD)

China juga membagunkan impian Neo-Merkantilisme mereka melalui cita-cita “One Belt, One Road Policy”. China masih berbangga dengan kejayaan Tamadun China mereka untuk menwujudkan satu jalur penguasaan pengaruh China terutama dari segi ekonomi. Pembukaan jalan sutera ketika dahulu telah berjaya memacu kegemilangan Tamadun China.

Presiden Xi Jinping memfokuskan pembukaan laluan pengaruh China yang baru melalui penguasaan mereka samada di laluan laut mahupun darat. China mempunyai impian untuk menguasai laluan di Laut China Selatan dan juga lautan Hindi. China giat menawarkan projek insfrastruktur di negara-negara Asia Tenggara seperti Malaysia melalui Projek Laluan Rel Pantai Timur (ECRL), di Indonesia dengan Projek Keretapi Laju Jakarta-Bandung.

China juga menawarkan kerjasama teknologi pertanian dengan negara Thailand untuk menghadapi Revolusi Industri 4.0. China juga telah membina banyak infrastruktur di negara-negara Afrika seperti Djibouti, Ethopia, Nigeria, Zambia dan Angola. China sekarang telah berusaha untuk menguasai lautan Hindi dengan pengusaan mereka di Pelabuhan Gwadar, Pakistan bagi memudahkan China mengesport sumber tenaga dari negara-negara Timur Tengah.

RUJUKAN

Anja Manuel (2016) This Brave New World: India, China and The United States. Simon Schuster.

Diana S.Kwan, Fu-Lai Tony Yu (2019) Contemporary Issues in International Political Economy. Palgrave Macmillan.

Artikel dikirimkan oleh Ashraf Hadi untuk The Patriots.


Sultan Uthmaniyah Menghentikan Konflik Yahudi-Kristian

Pertama sekali, penulis ingin menegaskan bahawa artikel ini tidak bertujuan untuk memburukkan mana-mana pihak, tetapi sekadar diimbas kembali sejarah ini agar ia boleh dijadikan pengajaran supaya kita tidak terlalu membenci berdasarkan emosi terhadap sesuatu kepercayaan, terutamanya di sebuah negara yang berbilang kaum dan agama.

Kaum Yahudi pernah dikaitkan dengan tuduhan yang melibatkan ritual keagamaan mereka sepanjang sejarah mereka. The Bl*od Libel atau Fitnah D*rah dikaitkan dengan salah satu dakwaan yang paling terkenal, boleh dipertikaikan dan palsu yang dikemukakan oleh orang Kristian.

Tuduhan itu didasarkan kepada kepercayaan tentang dakwaan bahawa orang Yahudi menculik dan membun*h anak-anak orang Kristian demi mendapatkan d*rah mereka untuk kegunaan dalam upacara ritual yang diamalkan mereka, kebanyakannya semasa perayaan Paskah Yahudi.

Negara Empayar Uthmaniyyah yang dihuni rakyat dari pelbagai etnik dan berbilang agama lazimnya mengawal konflik agama antara penduduk Yahudi dan Kristian melalui kajian terperinci mengenai isu yang berkaitan. Sultan Suleyman I telah mengesahkan pada tahun 1553 dan 1554 bahawa orang-orang Yahudi tidak bersalah dan tuduhan-tuduhan yang bertujuan untuk memfitnah orang-orang Yahudi itu adalah tidak benar.

Namun, dakwaan tersebut berterusan menambah minyak ke dalam api konflik dan terus dinormalisasikan bahkan sehingga pada abad kesembilan belas. Seorang pendeta Katolik dilaporkan hilang di Damsyik pada tahun 1840. Pada tahun yang sama, seorang budak lelaki Kristian tersesat di Rhodes. Kedua-dua peristiwa yang dramatik ini diselewengkan dengan dikaitkan secara pukul rata oleh masyarakat Kristian Uthmaniyyah sebagai kesan akibat dari amalan ritual Yahudi.

Oleh itu, terdapat banyak sekatan dan diskriminasi dilaksanakan oleh orang-orang Kristian Uthmaniyyah terhadap penduduk Yahudi Uthmaniyyah. Tuduhan ini akhirnya sampai ke pengetahuan pemerintah Kesultanan Uthmaniyyah di Istanbul. Akibatnya, Sultan Abdulmecid I menitahkan Ferman (titah kerajaan) dikeluarkan mengenai isu itu bagi melindungi kaum Yahudi daripada tuduhan palsu yang prejudis.

Bahkan selepas perintah Ferman ini ditetapkan, Sultan Abdulaziz, yang mewarisi pemerintahan selepas era Sultan Abdulmecid I, memerintahkan Ferman yang serupa diisytiharkan, sama seperti yang dititahkan Abdulmecid I.

Ferman itu dikeluarkan oleh Sultan Abdulmecid I dan ditujukan kepada ketua hakim Istanbul. Baginda mengarang dengan tulisan tangannya sendiri berdasarkan perintah berikut: ‘Ia haruslah dilaksanakan sebagaimana yang ditentukan dalam Ferman ini.’

Ferman Sultan Abdulmecid I

“Prasangka kuno yang prejudis berlaku terhadap orang Yahudi. Orang-orang yang jahil percaya bahawa kaum Yahudi membiasakan amalan ritual korb*n manusia, untuk menggunakan d*rahnya pada hari perayaan Paskah. Akibat dari pandangan sebegini, orang-orang Yahudi di Damsyik dan Rhodes (yang merupakan subjek Empayar kami) telah dianiaya oleh bangsa lain. Fitnah yang telah dilemparkan terhadap orang-orang Yahudi, dan rasa kegelisahan yang mereka alami setidaknya telah tiba jua akhirnya ke Takhta Empayar kami.

Tetapi waktu yang singkat telah berlalu sejak orang Yahudi yang tinggal di Kepulauan Rhodes dibawa dari sana ke Istanbul, di mana mereka telah diadili dan dihakimi sesuai dengan peraturan baru, dan tuduhan yang dibuat terhadap mereka terbukti salah dan mereka didapati tidak bersalah sepenuhnya. Oleh itu, keadilan dan kesaksamaan yang diperlukan telah terlaksana bagi pihak mereka.

Selain dari buku-buku agama berbahasa Ibrani yang telah diperiksa oleh golongan terpelajar, yang berpengalaman dalam literatur teologi mereka, hasil pemeriksaan, mendapati bahawa orang-orang Yahudi amat dilarang tegas, bukan hanya sekadar menggunakan d*rah manusia, tetapi d*rah haiwan adalah dilarang. Oleh itu, tuduhan yang dikenakan terhadap mereka dan agama mereka tidak lain hanyalah fitnah semata-mata.

Atas sebab ini, dan atas dasar kasih sayang yang kita miliki, kami tidak boleh membiarkan kaum Yahudi merasa terganggu dan terseksa atas tuduhan-tuduhan yang tidak memiliki asas kebenaran sedikit pun, tetapi sesuai dengan Hatti-I Sherif  (dokumen atau nota tulisan tangan bersifat rasmi yang ditulis oleh Sultan Uthmaniyyah) yang telah dinyatakan di Gülhane, bangsa Yahudi akan memiliki kelebihan yang sama, dan menikmati keistimewaan yang sama seperti yang diberikan kepada ramai bangsa lain yang patuh dan taat kepada kekuasaan kami.

Bangsa Yahudi wajar dilindungi dan dibela.

Untuk mencapai tujuan ini, kami telah memberikan perintah yang paling positif bahawa bangsa Yahudi yang tinggal di semua bahagian empayar kami harus dilindungi dengan sempurna sama seperti halnya seperti subjek Sublime Porte yang lain (istilah metonim untuk pemerintahan pusat Empayar Uthmaniyyah), dan  tidak ada sesiapa yang boleh menganiaya mereka dalam sebarang cara sekali pun, apa saja (kecuali untuk tujuan yang adil) baik dalam pelaksanaan agama mereka secara bebas, dan juga yang berkaitan dengan keselamatan dan ketenangan mereka. Sebagai hasilnya, Ferman sekarang, yang dihiasi dengan ‘Hoomaioon’ (tanda tangan manual) di kepala surat kami dan dikeluarkan dari canselori Imperial kami, telah disampaikan kepada Bangsa Israel.

Oleh itu, anda, Hakim yang disebutkan di atas, apabila anda memahami isi kandungan Ferman ini, akan berusaha untuk bertindak dengan berhati-hati dengan cara yang telah ditetapkan. Agar tidak ada sebarang perkara bertentangan dengan Ferman ini berlaku, pada bila-bila masa selepas ini, anda harus mendaftar di Arkib Tribunal;  selepas itu anda akan menyerahkannya kepada bangsa Isreal dan anda akan teliti dalam melaksanakan perintah kami dan sesungguhnya ini adalah kehendak kami yang berdaulat.”

Diserahkan di Istanbul pada 6 November 1840.

Fitnah D*rah berasal dari Zaman Pertengahan dan berlanjutan walaupun kaum Yahudi menafikan secara konsisten serta terdapat penolakan rasmi oleh Gereja Katolik dan pelbagai pihak berkuasa dari era Khilafah hingga ke zaman Republikan sekular.

Fitnah d*rah sering menyebabkan keganasan besar-besaran dan rusuhan ganas yang menyasarkan agenda pembantaian etnik dan kadang-kala hingga ke tahap menyebabkan kejatuhan populasi hampir seluruh masyarakat Yahudi.

Fitnah d*rah sangat mengejutkan memandangkan fakta bahawa orang Yahudi mengikut hukum Alkitab Ibrani yang melarang penganutnya memakan atau meminum d*rah apa jenis makhluk sekali pun, sebagaimana yang terkandung di dalam kitab Imamat (Leviticus). Demi memastikan haiwan yang menjadi makanan dijamin status kosher (halal), setiap titis d*rah haiwan mesti dikeringkan dan dibuang sebelum dimasak.

Tuduhan berkaitan ritual pembun*han yang pertama berlaku di Norwich, England, pada abad kedua belas. Seorang kanak-kanak lelaki bernama William ditemui m*ti di dalam hutan di luar kota, dan seorang pendeta, Thomas of Monmouth, menuduh penduduk Yahudi tempatan bertanggungjawab menyeksa mangsa dan membun*hnya sebagai simbol menghina peristiwa Jesus disalib.

Walaupun ramai penduduk kota tidak mempercayai dakwaan ini, kultus yang memuliakan kanak-kanak itu akhirnya terbentuk. Pada waktu ini cerita-cerita mitos mula tersebar bahawa pada setiap tahun, para pemimpin Yahudi di seluruh dunia bertemu untuk bermesyuarat dan memilih sebuah negara dan sebuah kota di mana seorang penganut Kristian akan diculik dan dibun*h.

Fitnah d*rah merebak ke seluruh dunia Kristian pada Zaman Pertengahan. Apabila seorang kanak-kanak Kristian hilang, sangat jarang orang Yahudi tempatan tidak dituduh sebagai pelaku. Walaupun tidak ada sebarang bukti bahawa ada orang Yahudi yang mempunyai kaitan dengan kes kanak-kanak yang hilang itu, ada orang Yahudi yang diseksa hingga mereka terpaksa mengaku melakukan jenayah keji itu.

Sebilangan orang Kristian amat percaya bahawa empat cawan anggur yang diminum oleh orang Yahudi pada setiap hari perayaan Paskah Seder sebenarnya adalah d*rah, atau orang Yahudi mencampurkan d*rah ke dalam hamantaschen, sajian pastri manis tradisional yang dimakan pada hari raya Yahudi di Purim. Manakala dakwaan yang lain pula ada yang menuduh bahawa orang Yahudi menggunakan d*rah orang Kristian untuk tujuan perubatan atau bahkan sebagai bahan perangsang tenaga seksual.

Para sejarawan telah mendokumentasikan sekitar 100 lebih kes Fitnah D*rah yang telah berlaku sepanjang dari abad kedua belas hingga abad keenam belas. Kebanyakan dari kes-kes tersebut mengakibatkan pembun*han beramai-ramai terhadap kaum Yahudi.

FITNAH D*RAH ZAMAN MODEN

Fitnah d*rah berterusan hingga ke zaman moden. Pada tahun 1840, anggota komuniti Yahudi Damsyik dituduh menculik dan membun*h seorang pendeta Kristian yang dilaporkan telah hilang. Beberapa orang Yahudi yang terkenal dari Damsyik ditangkap dan diseksa untuk mendapat pengakuan mereka, mengakibatkan orang ramai yang naik marah bertindak memusnahkan rumah ibadat dan kitab-kitab Taurat. Orang-orang Yahudi direkodkan turut dibantai berulang kali di dunia Muslim, sebahagiannya disebabkan oleh fitnah yang disebar oleh masyarakat Kristian.

Memasuki abad ke dua puluh pada tahun1913, seorang Yahudi Ukraine bernama Menahem Mendel Beilis dituduh membun*h seorang kanak-kanak Kristian yang mayatnya ditemui berhampiran sebuah kilang batu bata tempatan di Kiev.

Semasa perbicaraan yang mendapat liputan berita yang sensasi itu, ramai golongan intelektual dan cendekiawan Rusia yang dihormati mengaku bersaksi bahawa orang Yahudi menyer*ng orang Kristian dan menggunakan d*rah mereka dalam ritual yang jijik. Apa yang mengejutkan, Beilis dibebaskan dari tuduhan itu, tetapi hanya sementara sebelum pelbagai tuduhan anti-Semitik yang menakutkan diulang-ulang dan disebarkan ke seluruh Rusia.

Malahan fitnah d*rah turut berlaku di Massena, New York, pada tahun 1928. Ketika seorang gadis berusia empat tahun hilang dari rumahnya, terdapat khabar angin bahawa orang Yahudi tempatan telah menculik dan membun*hnya.

Orang ramai berkumpul di luar balai polis Massena, di mana rabbi Yahudi di kota itu dipanggil.  Seorang tentera kerajaan menyoal rabbi tersebut, dan bertanya kepadanya apakah orang Yahudi mempersembahkan korb*n manusia atau menggunakan d*rah dalam ritual mereka, tidak pasti apa hasil soal siasat itu namun gadis itu akhirnya ditemui hidup dan tidak mengalami sebarang keceder*an.

RUJUKAN:


Cara Orang Malaysia Tak Reti Duduk Rumah Serupa Italy Awal-Awal Lockdown

COVID-19 memang boleh dikawal. Manusia sebaik-baik ciptaan Tuhan tak kan tak dapat lawan virus.

Untuk hari ke-2 berturut-turut, tiada kes baru dicatat di Wuhan, pusat penyebaran virus yang asal. Sekarang Wuhan tunggu masa nak umum bebas virus sejak 27 kes pertama dicatatkan pada 31 Disember 2019.

Kemenangan besar buat penduduk Wuhan dan China. Doktor dan jururawat di Wuhan sempat menanggalkan topeng secara simbolik untuk meraikan kemenangan.

Sementara itu, Itali mencatatkan rekod kematian dalam sehari yang terbesar 2 hari berturut-turut (475 dan 427 kes), menjadikan jumlah kematian di Itali 3405, potong China (3245) menjadi negara yang paling ramai korban.

Bandar seperti Bergamo dah tak mampu nak uruskan jenazah yang bertimbun, tanah perkuburan perlu ditutup, kena pakai trak tentera untuk angkut jenazah ke tempat lain.

Itali ialah negara ke-2 selepas China yang melaksanakan “lockdown” (perintah duduk rumah), tapi apesal tak nampak pun kesan dia? Jadi makin teruk ada lah.

Bila lockdown dilaksanakan, semua orang tak dibenarkan keluar rumah kecuali beli barangan asas atau ada urusan mustahak. Kena ada surat tunjuk sebab kenapa nak keluar. Tapi biasa lah, orang China memang jenis tak faham bahasa juga.

Di situ lah gunanya komunisme (maksud aku untuk China, jangan tuduh aku pro-komunis pulak). Tak ada surat, bersiap sedia lah kena bantai dengan polis. Bantai kaw punya. Orang degil nak berkumpul main mahjong, meja mahjong pun polis bantai sekali.

Jadi memang tak ada orang berani keluar rumah dan berkumpul. Keadaan terkawal.

Orang Itali pula memang jenis manja campur degil. Suruh duduk rumah, nak nyanyi kat balkoni lah, nak main muzik lah, nak berpuisi lah. Lepas bosan nak keluar jalan-jalan jugak. Nak jogging lah, nak cycling lah, nak bawa anjing jalan-jalan lah. Ada je alasan dia.

Yang lagi sadis, disebabkan ada penduduk yang pakai alasan nak check bungkusan di pejabat pos untuk lepak, ada 2 posmen di Bergamo kena jangkit dan meninggal.

Dalam minggu pertama lockdown dilaksanakan, polis keluarkan 46000 saman: 43000 sebab orang langgar perintah duduk rumah, 926 orang sebar berita palsu, 1473 peniaga langgar perintah tutup premis. Tengok lah betapa degilnya orang Itali ni. Polis Itali pula lembut, tak berani bantai orang macam polis China.

Sampai 2 hari lepas pun Gabenor Lombardy (negeri yang paling teruk kena wabak dan tempat terletaknya Bergamo), Attilio Fontana masih perlu merayu-rayu penduduk jangan keluar rumah lagi. “State a casa” (duduk di rumah), atau “chiederemo provvedimenti più rigorosi” (kami akan bermohon untuk bertindak lebih tegas). Alahai lembutnya bahasa. Bangsa yang sampai pemimpin kena rayu-rayu ni bangsa yang tak ada harapan dah.

Disebabkan jumlah pesakit Itali yang semakin ramai (591 daripada 1 juta orang, 10 kali ganda China), doktor dan jururawat yang sedia ada dah tak menang tangan. Malah 8% daripada jumlah pesakit adalah doktor dan jururawat. Ingat hari-hari duduk merawat pesakit tak ada risiko dijangkit ke. Jadi sekarang semua pelajar perubatan tahun akhir pun dipanggil untuk berkhidmat, semua belum lepas exam lagi pun.

Apa yang orang Itali boleh buat sekarang hanya berserah je lah. Lockdown gagal.

Ada negara yang tak perlu lockdown pun. Macam Korea Selatan, 4 hari lepas masih negara ke-4 paling teruk kena virus. Hari ni dah jatuh ke no. 8.

Orang Korea hargai kebebasan dan demokrasi mereka, jadi mereka duduk rumah, tak berkumpul, kalau keluar pun berjarak 1 meter, sentiasa membasuh tangan. Topeng tu jangan kata lah, kalau tak ada wabak pun mereka pakai topeng. Kerajaan tak payah suruh pun.

Begitu juga dengan Taiwan, Hong Kong dan Singapura, tak perlu lockdown, pandai-pandai jaga diri. Sebab itu keadaan mereka terkawal.

Of course bukan rakyat jelata je kena mainkan peranan. Yang majikan golongan kapitalis ni, 14 hari tak niaga tak mati lah, ekonomi tak lumpuh terus. Nak 14 hari tak niaga tapi pastu boleh berniaga dengan bebas, atau pun nak mensia-siakan 14 hari, tambah lagi 14 minggu atau 14 bulan tak dapat berniaga baru puas hati?

Manusia akan gagal lawan virus apabila manusia mensia-siakan sifat yang diberikan oleh Tuhan: disiplin, sabar, tak pentingkan diri, tak ikut emosi dan nafsu. Semua tu bergantung kepada diri sendiri sebenarnya.

#KhutbahDudukRumah
#TazkirahJumaat


Menegur Tun Mahathir Salah Fakta Mengenai Proses Terjemahan Tamadun Islam

Kami meneliti hujah yang dipamerkan oleh Tun Mahathir dalam menolak dasar penterjemahan sebagai batu kebangkitan sebuah tamadun, tetapi tetap berkeras dalam mempertahankan dasar PPSMI sebagai dasar terbaik dalam menjadikan bangsa Melayu celik sains dan matematik. Ini dapat dilihat dalam keratan artikel beliau di bawah:

Tun berhujah bahawa kita tak akan mampu menterjemahkan karya-karya dari Bahasa Inggeris, dan lebih menyarankan kepada belajar ilmu dalam bahasa asing. Kata Tun, kita tidaklah pakar dalam bidang sains dan teknologi untuk mampu membuatkan terjemahan ini. Tun kemudiannya memberikan contoh yang salah dalam sejarah yang memanggil kami menegur Tun. Contoh sejarah Tun adalah salah sama sekali!

Sesungguhnya orang Arab dulu bukanlah mereka tunggu pakar dulu baru mereka terjemahkan ke dalam bahasa mereka. Orang ARAB melakukan TERJEMAHAN PUKAL dari zaman RASHIDUN dahulu sehinggalah kemuncaknya pada zaman ABBASIYAH, mereka mencapai KEGEMILANGAN SAINS DAN TEKNOLOGI.

Sebenarnya pada zaman Khalifah Muawiyah daripada Dinasti Umaiyyah sendiri proses terjemahan ini berlakunya. Sahabat nabi ini sudah mula mengumpulkan karya-karya ilmu ketika menjadi gabenor di Damsyik. Khalifah Muawiyah jadi gabenor pada sekitar 639–661 Masihi.

Pada ketika itu, Muawiyah mengarahkan karya tersebut diterjemahkan dan ditempatkan dalam perpustakaan yang digelar sebagai Baitul Hikmah (berbeza dengan Baitul Hikmah ketika era Abbasiyah).

Contoh yang paling diingati pada zaman Umaiyyah ini ialah pada zaman Khalifah Malik bin Marwan. Betapa pada zamannya, proses penterjemahan karya-karya seperti perubatan dan astrologi dari Yunani mula mengambil alih.

Pada zaman Abbasiyah, Khalifah Al Mansur memerintah pada tahun 754 – 775 Masihi, bertanggungjawab memindahkan pusat pemerintahan daripada Damsyik ke Baghdad. Ketika sampai ke tanah Parsi ini, mereka bertemu dengan segala isi perpustakaan agung tinggalan Dinasti Sasanid iaitu Akademi Gundishapur.

Antara khazanah akademi ini mereka menyimpan rekod-rekod dari tamadun India yang merangkumi perubatan, matematik, dan falsafah India. Khalifah Al-Mansur tidak mengarahkan akademi ini dihancurkan, bahkan menyuruh segala isi ilmunya diterjemahkan ke dalam Bahasa Arab.

Baitul Hikmah yang asalnya ditubuhkan untuk menterjemahkan karya-karya sains, falsafah, matematik dan teknologi ke dalam Bahasa Arab dibina pada tahun sekitar pemerintahan Khalifah Harun Ar-Rashid yang pemerintahannya pada tahun 786 – 809 Masihi.

Dan tokoh-tokoh Islam yang hebat seperti di bawah lahir:

Ibn Sina = 980 Masihi
Ibn Haytham = 965 Masihi
Ibn Rushd = 1126 Masihi
Ibn Khaldun = 1332 Masihi

Dan orang Arab tak tunggu insan sehebat Ibn Sina dan Ibn Haytham lahir baru mereka nak terjemahkan semua karya-karya tersebut. Mereka telah mulakan penterjemahan karya-karya tamadun luar seawal zaman Muawiyah pada tahun 639 Masihi, pada orang Arab masih belum kenal apa itu sains, matematik dan teknologi!

Kalau ikut logik Tun, ini bermaksud Tamadun Islam kena tunggu insan seperti Ibn Sina lahir dulu baru terus buat kerja penterjemahan ini! Kalau ikut logik Tun, apa yang khalifah-khalifah Islam dok buat masa awal tu adalah tidak patut sebab masa tu orang Islam masih ketinggalan!

Kalau Tun sendiri akui bahawa kerja terjemahan ini bukanlah mudah, kenapa Tun tak mulakan 20 tahun dulu ketika Tun menjadi seorang perdana Menteri? Kenapa sampai 2020 masih belum ada gerakan terjemahan besar-besaran?

Tun, ketahuilah bahawa sesungguhnya Tamadun Jepun yang tun banggakan itu bermula dengan proses penterjemahan ilmu ketika zaman Mikado Meiji, dan akhirnya bangkit mengaum. Mikado Meiji melakukan gerakan terjemahan ini ketika orang Jepun kenal roket pun tidak!

Tun, ketahuilah bahawa tiada tamadun yang bangkit dengan belajar ilmu dalam bahasa lain. Semuanya bermula dengan proses terjemahan ilmu ke dalam bahasa ibunda mereka lalu mereka kembangkan lagi ilmu tersebut!

Betapa Abbasiyah kenal dengan terjemahan inilah umat Islam boleh bangkit, mereka berikan jongkong emas kepada para penterjemah karya asing ke Bahasa Arab. Dan berat jongkong itu akan diberikan sama banyak dengan berat buku yang mereka terjemahkan.

Kenapa tidak sahaja kita Malaysia memulakan GERAKAN PENTERJEMAHAN GERGASI seperti mana JEPUN, ABBASIYAH dan TAMADUN-TAMADUN ASING LAIN? Ini sesuatu yang pentadbiran Tun dan juga pemimpin selepas itu gagal!

Dan betapa orang Eropah tak belajar Bahasa Arab untuk mereka memahirkan diri mereka dalam sains, bangkit dari zaman kegelapan. Seperti mana orang Arab terjemahkan karya-karya tamadun lain ke dalam bahasa mereka, orang Eropah terjemahkan pula karya-karya Bahasa Arab ke dalam Bahasa Latin, dan bahasa-bahasa ibunda Eropah yang lain!

Barulah selepas itu, zaman Renaissance yang memperlihatkan begitu banyak sarjana-sarjana agung lahir di Eropah bermula! Ianya bukan proses pemaksaan Eropah belajar sains dan matematik dalam Bahasa Arab!


Statistik Kematian Covid-19 Di Indonesia Sangat Meragukan!

Ketika ini, Indonesia merekodkan lebih 9,000 kes dan 773 kem4tian akibat Covid-19. Tetapi semakan data yang dibuat agensi berita Reuters mendapati bilangan penduduk Indonesia yang menemui ajal akibat penyakit itu sebenarnya lebih tinggi dari apa yang dilaporkan pihak berkuasa.

Berdasarkan semakan data yang dibuat Reuters terhadap 16 wilayah daripada 34 wilayah negara itu, 2,200 penduduk yang menunjukkan simptom Covid-19 yang teruk m4ti tetapi tidak dicatatkan dalam rekod rasmi. Jika ia dicampur dengan angka terkini, ini menjadikan angka kem4tian Covid-19 Indonesia sebenarnya hampir setara dengan kes-kes kem4tian penyakit berkenaan di negara-negara Eropah.

Perlu diingat, dalam catatan penulis terdahulu, Indonesia mempunyai kadar pengujian Covid-19 yang amat rendah berbanding beberapa negara ASEAN seperti Malaysia, Singapura dan Vietnam. Dengan kadar pengujian yang rendah, agak sukar untuk mengetahui skala sebenar penularan penyakit itu di negara keempat teramai populasi penduduk di dunia.

Jadi mengapa perkara sebegini berlaku? Rupa-rupanya, terlalu banyak sampel yang diambil dari pesakit bawah pemerhatian (PDP) yang masih belum diuji di makmal sehinggakan ada sesetengah yang menemui ajal tanpa mengetahui apa yang menggugat kesihatan mereka. Ini diakui oleh salah seorang anggota pasukan petugas khas Covid-19 Indonesia, Wiku Adisasmito.

Adisasmito menambah, “Sekiranya mereka mempunya ratusan atau ribuan sampel untuk diuji, mana satu yang mereka perlu uji? Keutamaan akan diberi kepada PDP yang masih hidup.”

Ramai pakar kesihatan republik itu mengesyaki majoriti PDP sebenarnya ialah pesakit Covid-19. Misalnya, Dr Pandu Riono dari Universiti Indonesia berpandangan sedemikian kerana PDP mempunyai simptom-simptom Covid-19 dan tiada lagi sebab kem4tian yang menjelaskan tanda-tanda yang wujud.

Bagi Dr Iwan Ariawan, beliau berkongsi sentimen sama dengan rakan sejawatnya itu. Beliau berkata, “Kadar sebenar jangkitan dan kem4tian akibat Covid-19 lebih tinggi dari apa yang dilaporkan kerana kadar pengujian Covid-19 per sejuta populasi masih lagi rendah.” Tidak seperti Indonesia, Australia dan Vietnam membuat ujian Covid-19 100 dan 10 kali ganda lebih banyak berbanding 210 ujian per sejuta populasi.

Kadar yang didedahkan Reuters ini turut disokong oleh statistik pengebumian di Jakarta meningkat sebanyak 40% pada Mac, lebih tinggi daripada mana-mana bulan sekurang-kurangnya sehingga Januari 2018. Dan Gabenor Jakarta, Anies Baswedan mengesyaki ramai penduduknya m4ti akibat Covid-19 tetapi tidak direkodkan dalam catatan rasmi kerajaan.

Semua ini berlaku gara-gara sikap acuh tak acuh kerajaan pimpinan Joko Widodo atau Jokowi itu dalam mendepani Covid-19. Semasa Covid-19 mula membadai negara-negara dunia pada Januari dan Februari 2020, antara cara mengelak jangkitan ialah memakan jamu, cuaca panas dan berdoa. Terima kasih kepada sikap ini, Indonesia mula merasa bahana Covid-19.

Kemarahan rakyat terhadap kerajaan semakin membara apabila Jokowi mengakui kerajaan sengaja tidak memberitahu situasi Covid-19 di negara itu dengan tujuan mengelak rakyat panik. Tetapi ramai mengesyaki ia sebenarnya didorong oleh keengganan bersikap telus dalam soal pengurusan wabak terutama statistik kem4tian.

Bukan sekali Jakarta digesa bersikap jujur tentang statistik kem4tian Covid-19. Misalnya, Daeng Faqih yang juga Pengerusi Persatuan Doktor Indonesia menggesa kerajaan mendedahkan bilangan pesakit Covid-19 yang m4ti tetapi tidak sempat diuji. WHO Indonesia turut menggesa perkara sama dilakukan tetapi Adisasmito membalas Jakarta tidak tahu-menahu seruan WHO itu.

RUJUKAN:

Channel News Asia. (2020). More than 2,200 Indonesians who died may have had COVID-19 symptoms, data shows. https://www.channelnewsasia.com/news/asia/indonesians-covid-19-higher-death-toll-symptoms-12683078


Lagi 5 Perang Yang Berlaku Sebab Yang Bangang

Sekitar 1 minggu lepas selepas artikel ‘3 Perang Yang Terjadi Atas Sebab Yang Bangang’, aku terkejut bila dapat tahu artikel itu mendapat sambutan yang menggalakkan. Disebabkan itu, aku fikir aku nak buat satu lagi artikel lain tentang perkara yang sama, dan sebab yang sama bangang, cuma kali ini aku tambah jadi 5 lagi perang. Sekali lagi, setiap jenis peperangan dan pertempuran ini tidak disusun mengikut merit dan kesemuanya rawak.

PERANG SALIB KANAK KANAK (1212)

Berbanding
perang yang lain, perang ini sebenarnya tak melibatkan sebarang titik darah
pun. Cumanya, penamatnya anti-klimaks yang akan buat anda bingung dan bangang
serta merta.

Kisah perang
salib ini adalah berlainan mengikit tempat masing masing, tapi mengikut sumber
sumber yang telah dikaji, ia mungkin digerakan sama ada seorang budak lelaki di
Jerman mahupun di Perancis. Budak ini kuat berdakwah dan mendakwa dirinya telah
dilawat oleh Jesus yang mahukannya gerakkan perang salib dengan cara dakwah.
Secara teorinya, apabila semua orang Islam di tanah suci Palestin menjadi
Kristian Katolik, maka mereka menanglah, begitu.

Dari seorang budak lelaki, gerakan itu bertambah banyak hingga mencapai jumlah 30,000 kanak kanak setelah beberapa siri keajaiban berlaku. Semasa mereka mahu merentas laut Mediterranean, ada pedagang yang mahu menumpangkan kanak kanak ini ke kapal mereka. Walau bagaimanapun, pedagang itu melencongkan perjalanannya ke Tunisia dan menjual kanak kanak ini sebagai hamba. Yang lain lain mungkin mati selepas kapal lain karam akibat taufan laut.

Jumlah korban: Anggaran sebanyak 30,000 kanak kanak mati atau menjadi hamba.

PERANG BALDI BOLOGNA-MODENA (1325)

Semasa zaman
Pertengahan, aku tak tahu kenapa, tapi banyak kisah sejarah yang menceritakan
orang berperang sebab baldi. Kisah Bologna-Modena ini bagi aku yang paling
menonjol.

Kisahnya bermula
selepas maharaja Holy Roman Emperor, Frederick Barbarossa kalah perang dengan
Liga Lombard. Sebagai latar belakang, Frederick Barbarossa menganggap dirinya
sebagai maharaja HRE yang sah manakala orang Itali yang diwakili Liga Lombard
menganggap hanya Paus Katolik sahaja yang memilih maharaja HRE. Bologna berada
di pihak Frederick dan Modena pula berada di pihak Paus. Sekalipun perang ini
sudah habis lama, mereka masih lagi tegang antara sesama sendiri.

Jadi, pada sekitar
tahun 1309-1325, beberapa siri pertempuran kecil telah berlaku antara Bologna
dan Modena hinggalah pada tahun 1325, tentera Modena telah menyelinap masuk ke
kawasa Modena dan mencuri sebuah baldi yang berisi harta. Baldi itu kemudiannya
ditunjukkan sebagai harta perang dengan bangga oleh orang Modena.

Oleh kerana
bengang, orang Bologna menyuruh musuh mereka memulangkan baldi tersebut tapi
tak jadi apa. Disebabkan itu, perang pun terjadi di antara mereka. Bologna
mengerahkan tentera sebanyak 30,000 askar pejalan kaki dan 2000 askar berkuda
manakala Modena pula dengan 5000 askar pejalan kaki dan 2000 askar berkuda.
Kemenangan akhirnya berpihak kepada Modena.

Sampai sekarang
baldi itu dipaparkan di Modena sebagai trofi perang.

Jumlah korban: 1500 tentera Bologna mati/cedera, 500 tentera Modena mati/cedera, 1 baldi dicuri.

PERANG BOLA EL SALVADOR-HONDURAS (1969)

Sudah tentu! Tak
sah kalau perang bola tak dimasukkan dalam siri perang atas perkara bodoh.
Berbanding dengan peperangan yang lain, kes ini berlaku pada zaman moden, yakni
sekitar tahun 1969.

Asas kepada perang ini berpunca disebabkan undang undang tanah yang dilaksanakan oleh Honduras pada tahun 1962. Sebagai latar belakang, penduduk Honduras adalah sekitar 2.6 juta orang walaupun negaranya lebih besar manakala El Salvador pula ialah 3.7 juta orang. Hal ini menyebabkan ramai orang El Salvador berpindah ke Honduras. Undang undang baru ini mencetuskan masalah kerana banyak tanah yang dikerjakan oleh pendatang asing El Salvador telah dirampas pihak kerajaan dan diberikan kepada rakyat Honduras. Hal ini menyebabkan ramai orang El Salvador bengang kerana ramai yang kehilangan kerja.

Pada tahun 1969, El Salvador dan Honduras telah bertemu semasa sesi kelayakan Piala Dunia FIFA 1970. Semasa perlawanan pertama, Honduras menang 1-0. Itupun peminat negara masing masing dah bergaduh. Pada perlawanan kedua, El Salvador menang 3-0 dan pergaduhan antara penyokong menjadi makin dahsyat.

Pada perlawanan seterusnya, 27 Julai 1969 di Mexico City, El Salvador menang 3-2 dan mereka memutuskan segala hubungan diplomatik mereka dengan Honduras kerana ramai rakyat mereka dianiaya oleh penduduk Honduras. Pada 14 Julai 1969, El Salvador secara rasminya mengisytiharkan perang terhadap Honduras. Perang ini walau bagaimanapun tak bertahan lama. Hanya sekitar lima hari sahaja. USA masuk campur dan membantu kedua dua negara ini berdamai kembali.

Jumlah korban: 900 orang El Salvador termasuk orang awam mati dan 3 kapal terbang musnah, 2100 orang Honduras mati termasuk orang awam.

PERANG EMU (1932)

Bagi aku, dalam
siri perang yang pernah wujud, ini yang selalunya buat orang mempersoalkan
kewujudan perang ini tapi ya, perang ini memang berlaku.

Perang ini
berlaku disebabkan burung emu yang selalu merosakkan kebun dan ladang di
Australia. Oleh itu, pihak kerajaan telah menghantar skuad tentera mesingun
untuk memburu burung tersebut.

Semasa serangan
pertama, pihak tentera telah bertempur setelah penampakan emu di Campion. Hanya
beberapa ekor burung emu sahaja yang berjaya dibunuh kerana jarak tembak
mesingun yang dekat.

Pada 4 November,
sekitar 1000 burung emu telah dilihat bergerak ke arah posisi penyerang hendap
Australia. Setelah burung itu berada dekat dengan mereka, mesingun ditembak
namun hanya 12 ekor sahaja yang mati kerana mesingun bermasalah.

Semasa hari
keempat kempen ini, pihak tentera mendapati burung burung ini mempunyai ketua
yang melihat dan memberitahu puaknya terhadap sebarang ancaman. Di penghujung
kempen ini, Mejar Meredith, pegawai tentera kempen tersebut mengatakan:

“Sekiranya tentera kita ini seperti burung emu, kita mungkin boleh berhadpaan dengan semua jenis tentera di dunia. Mereka boleh berhadapan dengan mesingun tanpa apa apa masalah. Mereka ini seperti orang Zulu yang juga tak mampu dihentikan oleh peluru.”

Tak lama selepas
itu, kempen ini dihentikan setelah teknik memagar adalah lebih berkesan dalam
mengelakkan kerosakan oleh burung emu.

Jumlah korban: Beberapa ratus burung emu dan maruah tentera Australia.

PERTEMPURAN KARANSEBES (1788)

Selalunya,
perkara atau kisah yang paling seronok ni kita simpan sampai akhir, maka
menurut hemat aku, pertempuran ini yang paling layak diberikan penghormatan
tersebut. Pertempuran ini berlaku di antara Austria dan Turki Uthmaniyah.

Kisah ini mempunyai banyak versi, jadi aku ambil versi yang paling terkenal dan juga paling bangang. Pada 21 September 1788, pihak tentera Austria dengan kekuatan sebanyak 100,000 orang telah bertapak di Karansebes. Semasa tentera Hussar Austria sedang meronda kawasan tersebut, mereka telah bertemu dengn sekumpulan Gipsi yang mahu menjual arak kepada mereka. Tentera Hussar itu kemudiannya membeli arak tersebut.

Semasa tentera
infantry melalui di kawasan yang sama, mereka terlihat tentera Hussar yang
sedang mabuk. Mereka meminta arak berkenaan namun ditolak oleh tentera Hussar.
Tentera Hussar, dalam keadaan mabuk, membina benteng di sekeliling tong arak
dan mereka bergaduh kembali hinggalah seorang tentera melepaskan tembakan.

Secara serta merta tentera Hussar dan infantry menembak sesama sendiri. Dalam keadaan hirup pikuk tersebut, tentera infrantri menjerit tentera Turki sedang menyerang mereka. Tentera Hussar yang tengah kelam kabut terus berlari keluar untuk berperang. Tentera infrantri yang lain terus beranggapan tentera Turki sudah sampai walaupun itu bayangan sahaja.

Tentera infrantri ini terdiri daripada pelbagai bangsa, jadi tak semua yang faham bahasa sesama sendiri. Semasa kekalutan tersebut, ada tentera Jerman yang cuba menstabilkan keadaan dengan menyebut “Halt! Halt!” supaya berhenti. Namun, tentera berbangsa lain memahami ini sebagai “Allah! Allah!” kerana tak faham bahasa Jerman.

Keadaan menjadi
lagi bingit. Oleh kerana menyalah anggap tentera berkuda Turki sudah bergerak
untuk menyerang, maka meriam pun ditembak. Senang cerita pada saat ini, semua
tentera saling menembak ke setiap arah yang difikirkan adalah tentera Turki.
Bahkan, ada juga dikisahkan bahawa maharaja Holy Roman Empire Joseph II telah
terjatuh dari kudanya akibat insiden ini. Maka berperanglah mereka sesama
sendiri dalam hiruk pikuk yang dicetuskan sekumpulan orang mabuk.

Dua hari selepas
insiden ini, tentera Turki Uthmaniyah yang sebenar datang ke Karanbeses dan
menakluk bandar itu dengan senang. Aku rasa sewaktu mereka sampai di situ mesti
tengah tercengang kenapa ramai sangat orang mati dan cedera di situ.

Jumlah korban: 10,000 tentera Austria mati/cedera bersama sama dengan tahap IQ tentera Hussar.

KISAH PERANG BONUS: PERANG JAMBAN EMAS (1900)

Dahulu di Afrika, kita ada sebuah kerajaan bernama Ashanti yang mempunyai Jamban Emas sebagai takhta raja mereka. Namun pada tahun 1896, raja Prempeh I telah dibuang negeri dan ini menjadikan Ashanti tak mempunyai sebarang raja. Jadi pada tahun 1900, gabenor Ivory Coast Frederick Hodgson menitahkan bahawa tanah Ashanti sekarang menjadi milik empayar British dan beliau mahukan Jamban emas tersebut untuk diduduk. Ah, classic British.

Disebabkan rasa
terhina, orang Ashanti mengisytiharkan perang terhadap British. Setelah beberapa
kempen, akhirnya Ashanti kalah dan diserap sebagai wilayah British.

Walau
bagaimanapun, Jamban Emas berkenaan tetap dipegang oleh orang Ashanti.

Jumlah korban: 1007 tentera British mati/cedera, 2000 tentera Ashanti mati/cedera tapi Jamban Emas selamat daripada pungung orang British.

RUJUKAN:

“Foreign
Intelligence,” The European Magazine and London Review, 14 : 308
(October 1788)

“Honduras v
El Salvador: The football match that kicked off a war”. BBC News.
Retrieved 27 June 2019.

Johnson, Murray
(2006). “‘Feathered foes’: soldier settlers and Western Australia’s ‘Emu
War’ of 1932”. Journal of Australian Studies. 30 (88): 147–157.
doi:10.1080/14443050609388083. ISSN 1444-3058

Raedts, P
(1977). “The Children’s Crusade of 1213”. Journal of Medieval
History. 3: 279–323. doi:10.1016/0304-4181(77)90026-4.

Robert B.
Edgerton. The Fall of the Asante Empire: The Hundred-Year War For Africa’s
Gold Coast. ISBN 9781451603736.

Saul, David: War:
From Ancient Egypt to Iraq


Detik-Detik Kehancuran Bani Israel

Padang pasir “Timur Tengah” mempunyai rizab sejarah keagamaan yang tiada tandingan dengan mana-mana benua lain. Daripada Judaisme ke Islam, pengaruh dari sana menghasilkan dua agama terbesar dunia. Ia juga meriwayatkan sejarah satu kelompok iaitu Bani Israil yang merujuk kepada umat berbagai-bagai suku Nabi Ibrahim as.

Berdasarkan sejarah yang diriwayatkan dalam Bibel, “Israil” merupakan nama yang dikurniakan kepada Nabi Ya’akub as setelah baginda menewaskan seorang malaikat. Tetapi pertarungan ini tidak dianuti agama Islam. Di sebalik perbezaan sudut agama, perkara ini tidak seharusnya dijadikan penghalang untuk diceritakan.

Kelompok Bani Israil bermula melalui Nabi Ya’akub menerusi 12 orang anak baginda – Re’uven, Shim’on, Levi, Yehuda, Dan, Naftali, Gad, Asher, Yissakhar, Zebulun, Yosef dan Binyamin; turun temurun setiap seorang ini mendirikan suku mereka sendiri, kecuali Yosef (Nabi Yusuf as) tetapi anak-anak baginda Manasseh dan Ephraim turut menyertai pendirian suku ini.

Jika diteliti dalam Judaisme, kelompok ini mempunyai pengaruh yang besar dalam peristiwa-peristiwa akhir zaman dianuti mereka. Keturunan Nabi Yusuf as dipercayai akan berperang menentang kezaliman Yakjuj-dan-Makjuj agar al-Masih berketurunan Nabi Daud as dapat disediakan takhta untuk berkuasa. Dalam bahasa Ibrani, kedua-dua keturunan ini digelar al-Masih: “Maschiach ben Yosef” (al-Masih bin Yusuf) dan “Maschiach ben David” (al-Masih bin Daud).

Perkara ini berbeza dengan Islam yang meletakkan tugas al-Masih keatas bahu Isa bin Maryam. Tetapi ia langsung tidak mengecilkan skop Nabi Ya’akub as dan Nabi Yusuf as. Pada suatu hari, Nabi Yusuf as memberitahu ayahandanya akan satu mimpi yang menunjukkan 11 bintang, Matahari dan Bulan tunduk hormat kepada Nabi Yusuf as. Pada masa itu, Nabi Ya’akub as sudah tahu maksud disebalik mimpi ini, bahawa beliau adalah Matahari tersebut manakala Bulan itu merujuk kepada isterinya yang melahirkan Nabi Yusuf as iaitu Rakhel dan 11 bintang adalah tidak lain tidak bukan anak-anaknya (Qur’an 12:4-6).

Nabi Yusuf as dilarang berkongsi mimpi ini bersama saudara-saudaranya, tetapi berbeza dengan Bibel yang menceritakan baginda memberitahu semua akan mimpinya (Kitab Kejadian 37:9-11). Tetapi al-Qur’an dan Bibel menjalinkan persamaan berkaitan dengan perancangan saudara-saudaranya agar membunuh Nabi Yusuf as (Qur’an 12:9) atas dengki. Tetapi mereka ubah fikiran dan membuangkannya ke dalam sebuah telaga. Nabi Yusuf as diselamatkan sekumpulan musafir dan dijual dengan harga yang murah kepada seorang Aziz jauh di Mesir (Qur’an 12:20).

Dalam Bibel, Aziz ini bernama Potiphar, seorang kapten penjaga istana (Kitab Permulaan 39:1). Setelah Nabi Yusuf as mencapai usia kematangan, ketampanannya diselitkan lagi dengan pemikiran yang cerdas seperti ayahandanya (Qur’an 12:22). Dan pada masa ini, Zulaikha berusaha merapatinya. Kesukaan ini mengundang penjara pula kepada Nabi Yusuf as yang membuka jalan kepada kisah penafsiran mimpi. Perkara ini menarik perhatian raja Mesir (menariknya, Qur’an tidak merujuk raja ini sebagai Firaun). Akhirnya Nabi Yusuf as dibebaskan, berkahwin dengan Zulaikha dan mendapat tempat tinggi dalam kalangan masyarakat Mesir.

Kedua-dua nabi (Ya’akub dan Yusuf) bertemu di Mesir setelah sekian lama berpisah. Janji Allah kemudiannya dinyatakan: 11 bintang, Matahari dan Bulan tunduk hormat kepada Nabi Yusuf as (Qur’an 12:100). Kisah ini, walaupun dilihat kecil, merupakan permulaan kegemilangan Bani Israil. Kelompok ini berhijrah bersama Nabi Ya’akub as memandangkan kebuluran melanda di Tanah Canaan dengan angka lebih kurang 70 orang sahaja.

Dalam masa empat generasi, Bani Israil berkembang pesat sehingga mencecah 600,000 orang. Mereka merangkul kedudukan tinggi dalam hal ehwal politik, kebudayaan dan ekonomi Mesir Purba. Bermulanya satu lembaran kerasulan baru pada era kezaliman seorang penguasa hanya kerana sifat waspada terhadap “pendatang-pendatang Canaan” ini. Pandangan curiga ini pula dikongsi bangsa Qibti di Mesir. Maka Firaun berniatkan untuk melebur dominasi ini menyekat kebebasan Bani Israil, memperuntukkan cukai tinggi dan tuntutan buruh kasir yang teruk.

Sebaliknya pula berlaku: lebih teruk Bani Israil dikerjakan, lebih banyak mereka berkembang. Pada satu hari, Firaun pula mendapat mimpi yang kerajaannya dijilat api dari Baitulmaqdis; dan didalam mimpi itu, Bani Israil tidak diapa-apakan. Selepas berbicara dengan nujum-nujumnya, Firaun menitahkan anak-anak lelaki Bani Israil dicampakkan dalam Sungai Nil. Pakar-pakar ekonomi Mesir Purba terkejut akan titah ini kerana penghapusan sumber manusia akan menggugatkan ekonomi mereka. Firaun menitahkan bahawa bayi-bayi lelaki Bani Israil dibunuh setiap dua tahun.

Walau apa pun, berita ini mencetuskan kegusaran dalam kalangan Bani Israil. Seorang wanita daripada suku Levi (rujuk senarai anak-anak Nabi Ya’akub) terpaksa meletakkan bayinya dalam raga untuk dibawa arus Sungai Nil. “Pembuangan bayi” ini mengandungi inspirasi ketuhanan yang tersurat (Qur’an 28:7). Bayi tersebut ditemui Permaisuri Firaun sendiri (Asiyah) yang berjaya memujuk Firaun supaya diambil anak angkat. Tetapi Nabi Musa as menolak ibu-ibu susuan sehinggalah ibu kandungnya diseru; maka sekali lagi janji Allah dizahirkan, bahawa Nabi Musa as akan ditemui semula ibunya.

Seperti didendangkan nujum-nujumnya, Nabi Musa as berjaya mengeluarkan Bani Israil daripada cengkaman zalim Firaun dan secara tidak sengaja menjatuhkannnya, itupun berdasarkan pilihan Firaun sendiri. Usaha Nabi Musa as pula bukannya satu perkara yang harus diambil mudah. Firaun diselingkan bala-bala dahsyat yang tiada manusia mampu mengharungi. Tetapi KESEMUA bala itu tidak menginsafkan Firaun walau sedikit pun:

Bani Israil dipimpin kembali ke Tanah Canaan. Di sana mereka bertemu dengan seorang gergasi bernama Uj, yang akhirnya disudahkan dengan pertempuran antaranya bersama Nabi Musa as. Tetapi disini jelas bahawa Bani Israil mempunyai masalah apabila menempuhi dugaan. Hanya dua orang sahaja yang turut serta bersama baginda, sekaligus Bani Israil melanggar syariat Allah dengan “pengunduran ke belakang” (Qur’an 5:21). Dua lelaki ini cuba membakar semangat Bani Israil tetapi inilah balasan mereka, “wahai Musa, sesungguhnya kami tidak akan memasuki negeri itu selama-lamanya selagi kaum itu masih berada di dalamnya; oleh itu pergilah engkau bersama Tuhanmu dan perangilah mereka. Sebenarnya kami disinilah duduk menunggu.” (Qur’an 5:24)

Salah seorang daripada dua lelaki tersebut adalah Joshua, seorang individu yang berdasarkan perbezaan pendapat merupakan nabi atau “sahabat nabi” selepas kewafatan Nabi Musa as.

Atas keengganan ini, Bani Israil diharamkan memasuki Tanah Suci selama 40 tahun lamanya. Mereka dipimpin Nabi Musa as ke Gunung Tursina pula. Disini baginda diseru mendakinya, meninggalkan umatnya kepada Nabi Harun as buat sementara waktu. Diperintah puasa 40 hari, baginda kemudian membuat permintaan yang bersejarah dalam hukum alam.

Baginda memohon Allah tunjukkan ‘dirinya’. Dan semua umat Islam kini tahu apa yang berlaku – bagaimana di depan mata Nabi Musa as sendiri Allah menzahirkan kebesaran-Nya sehingga gunung terlipat, tergulung, diratakan dan hancur lebur sampai baginda as sendiri pengsan.

Apabila tersedar, baginda terus memohon taubat. Dan Nabi Musa as dikurniakan Sepuluh Hukum sebagai panduan. Namun hanya Allah saja tahu betapa hancurnya hati baginda setelah diberitahu umatnya disesatkan atas penipuan Samiri, yang membuat Patung Lembu Emas sambil mengisytiharkannya sebagai Tuhan Nabi Musa as.

Apabila Nabi Musa as mempersoalkan mereka, inilah jawapan diberi:

“Kami tidak menyalahi janji kami kepadamu itu dengan kuasa dan ikhtiar kami, tetapi kami telah dibebankan membawa barang-barang perhiasan orang-orang (Mesir) itu, supaya kami mencampakkannya ke dalam api lalu kami melakukan yang demikian, maka demikianlah juga “Samiri” mencampakkan apa yang dibawanya.” (Qur’an 20:87). Lalu Samiri menciptakan sebuah patung lembu, sambil mengatakan, “Ini ialah tuhan kamu dan tuhan bagi Musa, tetapi Musa telah lupa!”

Setelah kekeliruan ini dibetulkan dan Samiri dibuang daripada kelompok Bani Israil, Nabi Musa as terus memimpin umatnya sehingga kewafatan yang baginda mewasiatkan bahawa ganjaran dan bala besar menanti Bani Israil tertakluk kepada pengamalan mereka sama ada mereka mengikuti atau abaikan ajaran Taurat (Kitab Ulangan 28).

40 tahun selepas keluaran Bani Israil dari Mesir, mukmin bernama Joshua yang disebutkan tadi memimpin kelompok aneh ini kembali ke Tanah Canaan. Sangat logik untuk mengaitkan Joshua sebagai mukmin yang taat kepada Nabi Musa as. Sesungguhnya baginda pernah menyandang tanggungjawab sebagai ketua militan dalam pertempuran pertama selepas keluaran dari Mesir (Kitab Keluaran 17:8-16). Pada masa itu, Bani Israil sedang berehat di Wadi Feiran apabila puak Amalek menimpa mereka. Namun atas kehebatan Joshua, Bani Israil menikmati kemenangan.

Ibaratkan Saidina Abu Bakar atau Umar kepada Nabi Muhammad SAW, mungkin begitulah rapatnya Joshua kepada Nabi Musa as, cuma berbeza dari segi personaliti. Tetapi berdasarkan Bibel, Joshua adalah seorang nabi, kerana Tuhan sendiri berfirman kepadanya selepas kewafatan Nabi Musa agar merentasi Sungai Jordan sambil menjanjikan kejayaan besar kepada Bani Israil (Joshua 1:1-9). Pertempuran pertama berlaku di Jericho dimana Bani Israil meraih kemenangan besar.

Sedikit demi sedikit Bani Israil berkembang. Seterusnya, Bani Israil memohon seorang raja dan seorang nabi dalam kalangan mereka bernama Samuel memilih Talut (Sha’ul) sebagai raja, pemilihan yang kurang dipersetujui Bani Israil kerana Talut bukannya seorang yang kaya. Inilah kali pertama Bani Israil mempunyai negara, dengan kesatuan suku-suku Konfederasi bersama suku Yehudah dan Binyamin.

Dikatakan ancaman Filistin juga merupakan salah satu faktor yang menerajui kesatuan ini. 42 tahun kemudian, negara ini diterajui Nabi Daud as yang menyaksikan permulaan Zaman Keemasan Bani Israil, tetapi dikatakan juga selepas memenangi Perang Saudara terhadap Talut. Nabi Daud as meletakkan Baitulmaqdis sebagai ibu negara dan berjaya menghalang kemaraan musuh. Kemudian negara ini diperintah Nabi Sulaiman as pula yang membina Kuil Pertama Yahudi dan meneruskan kegemilangan yang dimulakan ayahandanya.

Tetapi selepas kewafatan Nabi Sulaiman as, bermulalah episod baru dalam Bani Israil: Zaman Pertelingkahan. Kesatuan ini dileburkan akibat penggeseran antara-suku di Utara dan Selatan. Ia berlaku akibat 10 suku Utara tidak menerima Rehoboam sebagai pengganti Nabi Sulaiman as. Dan kesatuan ini terpecah kepada dua negara baru: Israel (Utara) dan Yehuda (Selatan).

Untuk 60 tahun kemudian, raja-raja Yehuda cuba mewujudkan penguasaan mereka terhadap Israel. Apabila disebutkan “Yehuda”, perlu dijelaskan bahawa sesiapa yang mengikuti Negara Selatan pada masa ini baru mula dikenali sebagai “Yahudi”. Ini bermakna, sebelum ini Bani Israil merupakan kelompok yang berprinsipkan “umat” berbagai bangsa. Nabi Musa as sendiri bukan seorang Yahudi, tetapi berbangsa Levi. Tetapi akibat kekeliruan yang dicetuskan persepsi moden, Bani Israil kerap dilihat sebagai kelompok suku-suku Yahudi.

Hakikatnya, Yahudi hanya sebahagian daripada Bani Israil, bukannya Yahudi itu adalah bangsa Bani Israil. Ia tiada beza dengan bangsa Melayu sebagai bahagian umat Islam sejagat.

Dalam masa 80 tahun seterusnya, tiada peperangan terbuka yang berlaku antara Israel dan Yehuda. Kedua-dua negara ini rapat menentang musuh yang nyata. Tetapi pada 722 S.M., Israel ditundukkan Empayar Assyria. Yehuda berjaya bertahan sehingga 586 S.M., ketika Empayar Babylon merusuh negara ini dan hasil daripada peperangan yang berlaku, Kuil Pertama yang dibina Nabi Sulaiman as dihancurkan.


Nahas Pesawat Tunggal Paling Berdarah Dalam Sejarah

Jepun akan sentiasa meratap pemergian Japan Airlines 123 (JL123), yang terhempas di Gunung Takamagahara pada 1985. Sudah lebih 30 tahun lamanya, namun kepedihan keluarga mangsa tetap berlarutan. Seorang bayi yang dilahirkan selepas ayahnya dimasukkan dalam senarai kematian kini sudah dewasa. Demi memperingati seorang ayah yang dia tidak kenal, Diana Yukawa mendaki Gunung Takamagahara tempat berlakunya nahas itu semata-mata untuk bermain biola mengikut rentak muzik ditulisnya sendiri.

Tragedi ini berlaku ketika Jepun menghampiri suatu perayaan yang dikenali sebagai “Bon” atau “Obon”. Sempena perayaan ini, penganut-penganut Buddha Jepun akan menziarahi keluarga dan juga membersih kubur nenek moyang mereka. Hampir sama seperti Aidilfitri, jadi kehilangan orang-orang tersayang pada ambang perayaan ini sememangnya akan menyentuh hati. Tetapi bukan semua mangsa nahas ini berasal dari Jepun. Lebih kurang 21 orang mewakili Amerika Syarikat, China, Hong Kong, India, Itali, Jerman Barat, Korea Selatan dan United Kingdom.

Ia bermula sepertimana majoriti nahas pesawat yang lain bermula: rutin seharian. Tiada siapa yang sangsi nasib rutin ini, tambah apabila sebuah pesawat dikendalikan juruterbang-juruterbang berpengalaman seperti Kapten Masami Takahama (rekod 12,400 jam penerbangan), Pembantu Pertama Yutaka Sasaki (rekod 4,000 jam penerbangan) dan Pembantu Kedua Hiroshi Fukuda (rekod 9,800 jam penerbangan).

Namun pengalaman hampir 36 bulan di kokpit tidak mampu menyelamatkan pesawat ini.

12 minit selepas berlepas, satu letupan kuat, disusuli satu lagi letupan, meletuskan detik-detik cemas dalam dunia aviasi, terutamanya JL123 sendiri. Kejutan ini tidak diikuti ledakan api. Ketika barisan penyiasat mendengari letupan-letupan ini, jantung mereka berdegup kencang sambil berfikir bahawa ini ialah angkara pengganas. Apa yang membuatkan mereka berpendapat sedemikian semestinya melibatkan Trans World Airlines 847, yang dirampas Hezbollah dan Jihad al-Islami dua bulan sebelum JL123 terhempas.

Walau bagaimanapun, kes JL123 tidak berkaitan dengan aktiviti keganasan. Ia merupakan hasil daripada penyahmampatan yang mengejut di bahagian buritan pesawat. Ibaratkan apabila tingkap pesawat dicucuk, udara bertekanan mula keluar dariapda pesawat, pun secara mengejut sehingga mampu koyakkan ekor pesawat.

Situasi mendebarkan bermula di Menara Kawalan setelah menerima isyarat kecemasan daripada kokpit. Kapten Takahama meminta pendaratan cemas di Lapangan Terbang Antarabangsa Haneda di Tokyo. Semasa penstabil vertikal (ekor pesawat) terkoyak, iaitu ketika letupan kedua, pesawat JL123 telah kehilangan sistem hidraulik. Ini kerana keempat-empat wayar hidraulik telah terputus. Dan tanpa hidraulik… tanpa penstabil vertikal… pesawat ini sebenarnya sudah tanpa harapan, tambah apabila langkah-langkah yang diambil juruterbang seperti menurunkan tayar mengeruhkan lagi keadaan.

Kapten Takahama meminta izin pendaratan di Haneda, tetapi kebenaran yang diberikan tidak mendatangkan manfaat. Sesungguhnya kokpit telah kehilangan kawalan pesawat ini buat selama-lamanya. Altitud pesawat yang naik turuk sesuka hati menandakan JL123 telah memasuki pola pergerakan “phugoid”. Semasa JL123 menjunam, ia mula memecut – kelajuan yang mendadak mendongakkan pesawat itu berdasarkan hukum fizik iaitu daya “lift”. Tetapi setelah pesawat JL123 mendaki, kelajuannya menurun pula, sekali lagi menjunamkan badan pesawat dan mengulangi turutan naik-turun ini tanpa henti dalam masa 32 minit seterusnya.

Dalam masa setengah jam tersebut, penumpang-penumpang sempat menulis nota selamat tinggal untuk ditemui barisan penyelamat yang kemudiannya memberikan kepada keluarga masing-masing.

“Mariko, Tsuyoshi, Chiyoko, jagalah diri baik-baik dan kerja keras, ya. Bantu ibu kamu. Memang perit, tetapi ayah yakin ayah tidak akan selamat. Ayah tak tahu sebab. Dah lima minit dah pun. Ayah taknak naik pesawat dah. Ya Tuhan, tolonglah aku. Bila fikir balik makan malam kita semalam itu adalah yang terakhir. Ada letupan di kabin. Ada asap dan kami mula menurun. Mana kami dok pergi, apa yang akan berlaku? Tsuyoshi, ayah mengharapkan kamu. Mama (merujuk kepada isteri), memang teruk benda ni berlaku. Selamat tinggal ya. Jaga anak-anak kita ini baik-baik. Dah pukul 6:30 sekarang. Pesawat dok berpatah balik dan menurun dengan cepat. Saya benar-benar berterima kasih atas hidup yang bahagia saya nikmati sampailah hari ini.” – Hirotsugu Kawaguchi.

Pesawat ini mungkin akan naik turun lagi sehingga kehabisan minyak atau secara mustahil mendarat dengan selamat jika tiada halangan di hadapan. Dalam usaha mengembalikan pesawat ke Haneda, JL123 membuat pusingan menghala ke Barat Laut, lalu menuju kearah kawasan pergunungan di Gunma dimana pesawat ini menyembah bumi – menamatkan hampir 2,000 saat yang meluruhkan jantung. Bermula dengan sayap, pesawat lumpuh ini menghentam lereng bukit yang membuatkannya terbalik dan berhenti di bumbungnya pada ketinggian 1,565 meter dari paras laut.

Bagi keluarga mangsa-mangsa, menanti pengumuman meletakkan diri mereka di tempat yang lebih mencemaskan. Jarum-jarum jam bergerak dengan perlahan, pada ketika nama-nama mangsa yang dibaca menyapai cuping telinga mereka seketika jantung kencang menendang dada seolah-olah ingin mematahkan tulang rusuk.

Tetapi bagi pihak berkuasa, terutamanya Boeing, menanti keputusan menjadi keutamaan agar tragedi ini dapat dielakkan. Minda akan memainkan persoalan paling utama, punca nahas – yang langkah pertama dimulakan dengan penemuan perakam data penerbangan dan suara kokpit. Mengorak langkah pertama ini sememangnya sukar, akibat ketinggian kawasan nahas yang akan memakan masa semata-mata untuk naik turun.

Semasa Kapten Takahama bertarung demi keselamatan penumpang-penumpang dan juga dirinya, Tentera Udara Amerika Syarikat sudah mula memantau keadaan dan mengekalkan hubungan bersama menara kawalan Jepun. Pemantauan ini dibuktikan amat memanfaatkan kerana dapat menyediakan pesawat C-130 untuk digunakan. Selepas hilang daripada radar, C-130 dihantar untuk mencari dan akhirnya menemui 20 minit selepas impak. Mengeksploitasi waktu siang sebelum senja menyusul, kru C-130 menghantar data lokasi kepada pihak berkuasa Jepun dan meminta Yokota hantar helikopter Huey ke kawasan nahas.

Tanpa melengahkan masa, pasukan-pasukan penyelamat dikumpulkan tetapi entah apa yang mendorong arahan seterusnya, bantuan Amerika Syarikat dikerahkan agar berjaga sedia sahaja bahawa Tentera Pertahanan Jepun (JSDF) akan menguruskan hal ini tanpa memerlukan bantuan asing. Maka malam menjelma – lokasi nahas ditemui JSDF tetapi dengan kegelapan dan keadaan muka bumi, operasi menyelamat ditunda sehingga esok pagi berdasarkan laporan tiada mangsa yang terselamat.

Realiti yang akan didedahkan kemudian membongkarkan kejutan besar di sebalik arahan meminta Amerika Syarikat berpatah balik. Staf perubatan mendapati mayat-mayat mempunyai kecederaan spesifik, menunjukkan bahawa lebih ramai mangsa yang sebenarnya terselamat tetapi mati akibat kejutan atau apa-apa kecederaan yang jika dirawat dengan segara tidak akan meragut nyawa. Jika operasi menyelamat dimulakan 10 jam awal, lebih ramai penumpang dapat diselamatkan. Dan operasi menyelamat sebenarnya dimulakan 12 jam selepas Amerika Syarikat dihalang pendaratan.

Sehingga hari ini, Jepun tidak mendedahkan siapa yang menghalang pendaratan Amerika Syarikat agar misi SAR dapat dipercepatkan. Seramai 524 orang menaiki pesawat ini. Hanya empat sahaja yang selamat: seorang pramugari yang tersangkut di celah kerusi, seorang ibu bersama anak perempuannya, dan yang terakhir seorang kanak-kanak yang kehilangan ibu bapa dan adik perempuannya.

Tetapi menurut pramugari tersebut, beliau mengingati cahaya terang dan bunyi helikopter apabila terjaga. Pada ketika itu, beliau masih lagi dengar jeritan dan raungan sakit daripada mangsa-mangsa lain, yang mula mendiam di waktu malam.

Tragedi ini kemudian disiasat secara rapi agar punca nahas dapat dikenalpasti. Proses ini membawa barisan penyiasat menerusi masa ke tujuh tahun lepas apabila JL115 (pesawat yang sama) terseret di bahagian ekor (tailstrike) semasa mendarat di Lapangan Terbang Osaka. Insiden ini telah merosakkan satu bahagian sangat penting yang dikenali sebagai rear pressure bulkhead. Ia beroperasi agar dapat kekalkan tekanan dalam kabin pesawat.

Namun, penyelenggaraan yang dibuat tidak menepati piawaian-piawaian Boeing. Plat-plat yang menggantikan plat-plat rosak diskrukan dengan cara yang salah. Salah satu plat mempunyai dua baris rivet, manakala plat kedua pula memiliki satu sahaja. Pembaikan salah ini mengurangkan kemapanan logam sebanyak 30% jika dibandingkan dengan kemapanan pembaikan sempurna.

Salah seorang penyiasat membuat pengiraan matematik tentang kebolehan pesawat ini untuk berlepas dan mendarat dengan prasarana pembaikan yang salah ini. Beliau mendapat angka 11,000 kitaran berlepas-mendarat. Secara realiti, JL123 telah menjayakan 12,318 kitaran sejak pembaikan luar protokol itu – tidak begitu jauh daripada pengiraan matematik penyiasat tersebut.

Maka teknik pembaikan itulah yang menyebabkan terhempasnya JL123. Logam yang dibaiki ini hanya mampu fungsi sekadar 70% sahaja berbanding plat yang sempurna. Secara perlahan-lahan, logam ini mula merekah dan tujuh tahun seterusnya, beribu-ribu meter di langit, pecah dan menyebabkan penyahmampatan mengejut yang melumpuhkan sistem hidraulik dan vertikal pesawat.

Keyakinan Japan Airlines jatuh menjunam selepas tragedi ngeri ini. Ramai memilih All Nippon Airways sebagai alternatif. Japan Airlines bersetuju untuk bayar pampasan sebanyak AS$16.5juta (selepas pengiraan inflasi) kepada keluarga mangsa. Susulan kejadian, presiden syarikat ini meletakkan jawatan dan pengurus penyelenggaraan seperti yang difikirkan membunuh dirinya (hara-kiri).

Kejatuhan 25% penempahan tiket membuatkan Boeing akui kesilapan tetapi ini dipercayai untuk melindungi kepentingan dan reputasi Japan Airlines semata-mata. Hasil penyiasatan nahas ini telah memberikan sumbangan ilmu yang tidak terkira dalam dunia aviasi. Tetapi setinggi tahniah mesti diucapkan kepada insan-insan yang bermati-matian di kokpit, sesungguhnya kecelakaan ini tidak harus diletakkan diatas bahu mereka.

Situasi mereka dimainkan semula dalam sebuah simulasi yang melibatkan kegagalan mekanikal seperti JL123. Walaupun kru-kru simulasi itu cuba yang terbaik untuk menemui solusi atau langkah-langkah untuk sudah tentunya dimasukkan dalam modul latihan juruterbang, usaha ini sebenarnya gagal.

Tiada seorang pun yang berjaya meneruskan penerbangan selama 32 minit, seperti yang dibuat Kapten Takahama, Pembantu Pertama Sasaki dan Pembantu Kedua Hiroshi.

— AFDS —